NACIONALINĖS MOKĖJIMO AGENTŪROS

PRIE ŽEMĖS ŪKIO MINISTERIJOS

DIREKTORIUS

ĮSAKYMAS

DĖL 2014–2020 M. PROGRAMINIO LAIKOTARPIO VIETOS PROJEKTŲ, PATEIKTŲ PO 2017 M. RUGSĖJO 1 D. PAGAL VIETOS PLĖTROS STRATEGIJAS, ĮGYVENDINAMAS BENDRUOMENIŲ INICIJUOTOS VIETOS PLĖTROS BŪDU, ADMINISTRAVIMO PROCEDŪROS APRAŠO

PATVIRTINIMO

2017 m. spalio 25 d. Nr. BRA-152

Vilnius

Vadovaudamasis Vietos projektų, įgyvendinamų bendruomenių inicijuotos vietos plėtros būdu, administravimo taisyklių, patvirtintų Lietuvos Respublikos žemės ūkio ministro 2016 m. rugsėjo 21 d. įsakymu Nr. 3D-544 „Dėl Vietos projektų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“, 112.1 papunkčiu:

1. T v i r t i n u 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašą (pridedama).

2. N u s t a t a u, kad 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašas taikomas administruojant vietos projektus, pateiktus pagal po 2017 m. rugsėjo 1 d. paskelbtus kvietimus teikti vietos projektų paraiškas.

Direktorius	Erikas Bėrontas

PATVIRTINTA

Nacionalinės mokėjimo agentūros

prie Žemės ūkio ministerijos

direktoriaus 2017 m. spalio 25 d.

įsakymu Nr. BRA-152

2014–2020 M. PROGRAMINIO LAIKOTARPIO VIETOS PROJEKTŲ, PATEIKTŲ PO 2017 M. RUGSĖJO 1 D. PAGAL VIETOS PLĖTROS STRATEGIJAS,

ĮGYVENDINAMAS BENDRUOMENIŲ INICIJUOTOS VIETOS PLĖTROS BŪDU, ADMINISTRAVIMO procedūrOS aprašAS

TURINYS

I SKYRIUS BENDROSIOS NUOSTATOS	4

II SKYRIUS SĄVOKOS IR SUTURMPINIMAI	6

III SKYRIUS FINANSAVIMO SĄLYGŲ APRAŠO PARENGIMAS, DERINIMAS IR KVIETIMO TEIKTI VIETOS PROJEKTUS PASKELBIMAS	9

IV SKYRIUS VIETOS PROJEKTŲ PARAIŠKŲ REGISTRAVIMAS	13

V SKYRIUS VIETOS PROJEKTŲ PARAIŠKŲ ATRANKOS VERTINIMAS	2

VI SKYRIUS VIETOS PROJEKTŲ PARAIŠKŲ TEIKIMAS AGENTŪRAI DĖL KONTROLINIO VERTINIMO ATLIKIMO	9

VII SKYRIUS VIETOS PROJEKTŲ PARAIŠKŲ VERTINIMO REZULTATŲ SUVESTINIŲ RENGIMAS	11

VIII SKYRIUS VIETOS PROJEKTŲ TVIRTINIMAS VPS VYKDYTOJOS VIETOS PROJEKTŲ ATRANKOS KOMITETE	13

IX SKYRIUS VIETOS PROJEKTŲ PARAIŠKŲ PERDAVIMAS AGENTŪRAI DĖL TINKAMUMO SKIRTI PARAMĄ VERTINIMO ATLIKIMO	22

X SKYRIUS VIETOS PROJEKTO VYKDYMO SUTARTIES PASIRAŠYMAS	23

XI SKYRIUS VIETOS PROJEKTO VYKDYMO SUTARTIES KEITIMAS	24

XII SKYRIUS IŠANKSTINIS PLANUOJAMŲ PIRKIMŲ DOKUMENTŲ VERTINIMAS	25

XIII SKYRIUS PIRMINIS MOKĖJIMO PRAŠYMŲ VERTINIMAS	26

XIV SKYRIUS VIETOS PROJEKTŲ ĮGYVENDINIMO PRIEŽIŪRA	27

PRIEDAI

1 priedas. Vietos projektų vertinimo, atrankos ir administravimo veiksmų atlikimo terminai

2 priedas. Nuolatiniai bylų administravimo veiksmai

3 priedas. Pavyzdinė vietos projektų paraiškų registravimo žurnalo forma

4 priedas. Pavyzdinė vietos projekto dokumentų apyrašo forma

5 priedas. Pavyzdinė vietos projektų bylų viršelio forma

6 priedas. Pavyzdinė informacijos apie užregistruotas vietos projektų paraiškas forma

7 priedas. Pavyzdinė vietos projekto paraiškos administravimo kontrolinio žymų lapo forma

8 priedas. Pavyzdinė vietos projekto pridėtinės vertės (kokybės) vertinimo ataskaitos forma

9 priedas. Pavyzdinė preliminaraus vietos projekto išlaidų tinkamumo vertinimo ataskaitos forma

10 priedas. Preliminaraus išlaidų tinkamumo vertinimo tvarka

11 priedas. Pavyzdinė įvertintos vietos projekto paraiškos vertinimo peržiūros ataskaitos forma

12 priedas. Pavyzdinė informacijos apie vietos projektų paraiškų atrankos vertinimo rezultatus teikimo forma

13 priedas. Pavyzdinė vietos projekto paraiškos vertinimo ataskaitos forma

14 priedas. Pavyzdinė vietos projektų paraiškų atrankos vertinimo rezultatų suvestinės forma

15 priedas. Pavyzdinė vietos projektų atrankos komiteto posėdžio / balsavimo raštu dėl lėšų vietos projektams įgyvendinti skyrimo darbo organizavimo suvestinės forma

16 priedas. Pavyzdinės išankstinio planuojamų pirkimų dokumentų vertinimo ataskaitos

17 priedas. Pavyzdinė mokėjimo prašymų registro forma

18 priedas. Pavyzdinė mokėjimo prašymo pirminio vertinimo klausimyno forma

19 priedas. Pavyzdinė paklausimo dėl vietos projekto vykdytojo pateikto mokėjimo prašymo forma

20 priedas. Pavyzdinė informacijos apie vietos projekto vykdytojo planuojamus vykdyti savanoriškus darbus forma

21 priedas. Pavyzdinė savanoriško darbo laiko apskaitos lentelės forma

22 priedas. Pavyzdinė vietos projekto savanoriškų darbų atlikimo tikrinimo klausimyno forma

23 priedas. Pavyzdinė informacijos apie vietos projekto vykdytojo planuojamus vykdyti mokymus forma

I SKYRIUS

Bendrosios nuostatos

1.	2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašas – tai oficialus vietos plėtros strategijos vykdytojų darbą su vietos projektais reglamentuojantis dokumentas.

2.	2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros apraše aprašomi kvietimo teikti vietos projektų paraiškas parengimo ir paskelbimo, surinktų vietos projektų paraiškų registravimo, vertinimo, tvirtinimo, vietos projektų vykdymo sutarčių pasirašymo ir jų keitimo, vietos projektų įgyvendinimo priežiūros ir kiti administravimo procesai.

3.	2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašas taikomas:

3.1.	Darbui su vietos projektais, pateiktais pagal kaimo vietovių vietos plėtros strategijas pagal kvietimus teikti vietos projektų paraiškas, paskelbtus po 2017 m. rugsėjo 1 d.;

3.2.	Darbui su vietos projektais, pateiktais pagal dvisektores vietos plėtros strategijas pagal kvietimus teikti vietos projektų paraiškas, paskelbtus po 2017 m. rugsėjo 1 d.

4.	2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašą įsakymu tvirtina Nacionalinės mokėjimo agentūros prie Žemės ūkio ministerijos direktorius. Tais atvejais, kai yra keičiami ar išleidžiami nauji Lietuvos Respublikos ar Europos Sąjungos teisės aktai, reglamentuojantys vietos projektų administravimo sritį, taip pat išaiškėjus sisteminiams 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašo trūkumams, 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašas nedelsiant papildomas ar keičiamas. Už 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašo papildymą ir pakeitimą atsakinga Nacionalinė mokėjimo agentūra prie Žemės ūkio ministerijos.

5.	Visi vietos plėtros strategijos vykdytojos paskirti atsakingi asmenys, dalyvaujantys 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašo 2 punkte aprašytuose procesuose, turi:

5.1.	užtikrinti vietos projektų paraiškose, vertinimo ataskaitose ir kituose susijusiuose dokumentuose pateiktos informacijos konfidencialumą ir naudoti ją tik vietos projektų paraiškoms vertinti ir atrinkti, vietos projektams administruoti ir vietos projektų įgyvendinimui prižiūrėti. Ši informacija neatskleidžiama tretiesiems asmenims be pareiškėjo arba vietos projekto vykdytojo sutikimo, išskyrus Lietuvos Respublikos teisės aktų nustatytus atvejus ir informaciją, kuri yra viešai skelbiama vietos plėtros strategijos vykdytojos interneto tinklapyje;

5.2.	užtikrinti, kad atliekant paskirtas funkcijas būtų laikomasi nešališkumo principo ir siekti, kad nekiltų interesų konfliktas, užkertantis kelią nešališkai ir objektyviai atlikti savo pareigas. Jeigu vietos plėtros strategijos vykdytojos darbuotojui, vietos plėtros strategijos vykdytojos kolegialaus valdymo organo nariui kyla interesų konfliktas ir (arba) atsiranda asmeninis suinteresuotumas, jis turi nusišalinti nuo vietos projektų atrankos ir laikytis viešųjų ir privačių interesų derinimo tvarkos.

6.	Tais atvejais, kai veiksmus pareiškėjo / vietos projekto vykdytojo vardu atlieka įgaliotas asmuo, vietos plėtros strategijos vykdytojos atsakingas darbuotojas privalo patikrinti įgaliojimą – ar asmuo, nurodytas įgaliojime, turi teisę atlikti tuos veiksmus, ar įgaliojimo galiojimo terminas nėra pasibaigęs, ar įgaliojimas išduotas tokią teisę turinčio asmens.

7.	2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašas parengtas vadovaujantis:

7.1.	Lietuvos kaimo plėtros 2014–2020 m. programa, patvirtinta 2015 m. vasario 13 d. Europos Komisijos sprendimu Nr. C(2015)842;

7.2.	Lietuvos žuvininkystės sektoriaus 2014–2020 m. veiksmų programa, patvirtinta 2015 m. rugpjūčio 17 d. Europos Komisijos sprendimu Nr. C(2015)5897;

7.3.	Lietuvos kaimo plėtros 2014–2020 metų programos administravimo taisyklėmis, patvirtintomis Lietuvos Respublikos žemės ūkio ministro 2014 m. rugpjūčio 26 d. įsakymu Nr. 3D-507 „Dėl Lietuvos kaimo plėtros 2014–2020 metų programos administravimo taisyklių patvirtinimo“;

7.4.	Vietos plėtros strategijų, įgyvendinamų bendruomenių inicijuotos vietos plėtros būdu, atrankos taisyklėmis, patvirtintomis Lietuvos Respublikos žemės ūkio ministro 2015 m. gegužės 4 d. įsakymu Nr. 3D-343 „Dėl Vietos plėtros strategijų, įgyvendinamų bendruomenių inicijuotos vietos plėtros būdu, atrankos taisyklių patvirtinimo“;

7.5.	Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklėmis, patvirtintomis 2016 m. sausio 8 d. Lietuvos Respublikos žemės ūkio ministro įsakymu Nr. 3D-8 „Dėl Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“;

7.6.	Vietos projektų, įgyvendinamų bendruomenių inicijuotos vietos plėtros būdu, administravimo taisyklėmis, patvirtintomis Lietuvos Respublikos žemės ūkio ministro 2016 m. rugsėjo 21 d. įsakymu Nr. 3D-544 „Dėl vietos projektų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“;

7.7.	Kitais teisės aktais, įvardintais 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašo 7.3–7.6 papunkčiuose nurodytose taisyklėse.

II SKYRIUS

SĄVOKOS IR SUTURMPINIMAI

8.	2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros apraše naudojami sutrumpinimai:

8.1.	Agentūra – Nacionalinė mokėjimo agentūra prie Žemės ūkio ministerijos;

8.2.	EJRŽF – Europos jūrų reikalų ir žuvininkystės fondas;

8.3.	ESIF – Europos struktūriniai ir investavimo fondai;

8.4.	EŽŪFKP – Europos žemės ūkio fondas kaimo plėtrai;

8.5.	FSA – vietos projektų finansavimo sąlygų aprašas;

8.6.	IP – informacinis pranešimas;

8.7.	Kaimo plėtros viešinimo taisyklės – Suteiktos paramos pagal Lietuvos kaimo plėtros 2014–2020 metų programą viešinimo taisyklės, patvirtintos Lietuvos Respublikos žemės ūkio ministro 2014 m. gruodžio 3 d. įsakymu Nr. 3D-925 „Dėl Suteiktos paramos pagal Lietuvos kaimo plėtros 2014–2020 metų programą viešinimo taisyklių patvirtinimo“;

8.8.	KPP – Lietuvos kaimo plėtros 2014–2020 m. programa, patvirtinta 2015 m. vasario 13 d. Europos Komisijos sprendimu Nr. C(2015)842;

8.9.	KPP administravimo taisyklės – Lietuvos kaimo plėtros 2014–2020 metų programos administravimo taisyklės, patvirtintos Lietuvos Respublikos žemės ūkio ministro 2014 m. rugpjūčio 26 d. įsakymu Nr. 3D-507 „Dėl Lietuvos kaimo plėtros 2014–2020 metų programos administravimo taisyklių patvirtinimo“;

8.10.	Mažos vertės pirkimų tvarkos aprašas – Mažos vertės pirkimų tvarkos aprašas, patvirtintas Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 „Dėl mažos vertės pirkimų tvarkos aprašo patvirtinimo“.

8.11.	Neperkančioji organizacija – fizinis ar juridinis asmuo, kuris nėra perkančioji organizacija pagal Lietuvos Respublikos viešųjų pirkimų įstatymą;

8.12.	NVO – nevyriausybinė organizacija;

8.13.	Perkančioji organizacija – Lietuvos Respublikos viešųjų pirkimų įstatyme nurodytus požymius atitinkanti įmonė, įstaiga, organizacija;

8.14.	Pirkimų taisyklės – Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2014–2020 metų programos priemones, prekių, paslaugų ar darbų pirkimo taisyklės, patvirtintos Lietuvos Respublikos žemės ūkio ministro 2014 m. gruodžio 3 d. įsakymu Nr. 3D-924 „Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2014–2020 metų programos priemones, prekių, paslaugų ar darbų pirkimo taisyklių patvirtinimo“ arba Projekto vykdytojo, pretenduojančio gauti paramą iš Europos jūrų reikalų ir žuvininkystės fondo pagal Lietuvos žuvininkystės sektoriaus 2014–2020 metų veiksmų programos priemones, prekių, paslaugų ar darbų pirkimo taisyklės, patvirtintos Lietuvos Respublikos žemės ūkio ministro 2015 m. spalio 28 d. įsakymu Nr. 3D-799 „Dėl Projekto vykdytojo, pretenduojančio gauti paramą iš Europos jūrų reikalų ir žuvininkystės fondo pagal Lietuvos žuvininkystės sektoriaus 2014–2020 metų veiksmų programos priemones, prekių, paslaugų ar darbų pirkimo taisyklių patvirtinimo“;

8.15.	Procedūros aprašas – 2014–2020 m. programinio laikotarpio vietos projektų, pateiktų po 2017 m. rugsėjo 1 d. pagal vietos plėtros strategijas, įgyvendinamas bendruomenių inicijuotos vietos plėtros būdu, administravimo procedūros aprašas;

8.16.	SVV deklaracijos forma – Smulkiojo ir vidutinio verslo subjekto statuso deklaracijos forma, patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl Smulkiojo ir vidutinio verslo subjekto statuso deklaravimo tvarkos aprašo ir Smulkiojo ir vidutinio verslo subjekto statuso deklaracijos formos patvirtinimo“;

8.17.	TERPAS – Agentūros Kaimo plėtros ir žuvininkystės programų departamento Teritoriniai paramos administravimo skyriai;

8.18.	Vienos įmonės deklaracijos forma – „Vienos įmonės“ deklaracija pagal 2013 m. gruodžio 18 d. Komisijos reglamentą (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (OL 2013 L 352, p. 1);

8.19.	VP administravimo taisyklės – Vietos projektų, įgyvendinamų bendruomenių inicijuotos vietos plėtros būdu, administravimo taisyklės, patvirtintos Lietuvos Respublikos žemės ūkio ministro 2016 m. rugsėjo 21 d. įsakymu Nr. 3D-544 „Dėl vietos projektų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“;

8.20.	VPS – vietos plėtros strategija;

8.21.	VPS administravimo taisyklės – Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklės, patvirtintos 2016 m. sausio 8 d. Lietuvos Respublikos žemės ūkio ministro įsakymu Nr. 3D-8 „Dėl Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“;

8.22.	VPS atrankos taisyklės – Vietos plėtros strategijų, įgyvendinamų bendruomenių inicijuotos vietos plėtros būdu, atrankos taisyklės, patvirtintos Lietuvos Respublikos žemės ūkio ministro 2015 m. gegužės 4 d. įsakymu Nr. 3D-343 „Dėl Vietos plėtros strategijų, įgyvendinamų bendruomenių inicijuotos vietos plėtros būdu, atrankos taisyklių patvirtinimo“;

8.23.	VPĮ – Lietuvos Respublikos viešųjų pirkimų įstatymas;

8.24.	VVG – vietos veiklos grupė;

8.25.	ŽŪMIS – Lietuvos Respublikos žemės ūkio ministerijos informacinė sistema;

8.26.	ŽŪM – Lietuvos Respublikos žemės ūkio ministerija;

8.27.	Žuvininkystės sektoriaus viešinimo taisyklės – Suteiktos paramos pagal Lietuvos žuvininkystės sektoriaus 2014–2020 metų veiksmų programą viešinimo taisyklės, patvirtintos Lietuvos Respublikos žemės ūkio ministro 2016 m. vasario 25 d. įsakymu Nr. 3D-89 „Dėl Suteiktos paramos pagal Lietuvos žuvininkystės sektoriaus 2014–2020 metų veiksmų programą viešinimo taisyklių patvirtinimo“;

8.28.	ŽVP – Lietuvos žuvininkystės sektoriaus 2014–2020 m. veiksmų programa, patvirtinta 2015 m. rugpjūčio 17 d. Europos Komisijos sprendimu Nr. C(2015)5897;

9.	Šiame Procedūros apraše naudojamos sąvokos suprantamos taip, kaip jas apibrėžia VP administravimo taisyklės. Taip pat naudojamos ir šios sąvokos:

9.1.	Administratorius – VPS vykdytojos vadovo paskirtas atsakingas asmuo – VPS vykdytojos darbuotojas, vykdantis patvirtintų projektų įgyvendinimo kontrolę ir priežiūrą, vykdo kitas šiame Procedūros apraše numatytas, VPS vykdytojos vadovo pavestas funkcijas;

9.2.	Akivaizdi techninė klaida – klaida, kuri atsiranda dėl rašymo apsirikimo ir (arba) aiškios aritmetinės klaidos;

9.3.	Atsakingas asmuo – vietos plėtros strategijos įgyvendinime dalyvaujantis vietos veiklos grupės subjektas (vietos veiklos grupės darbuotojas ir (arba) valdymo organas pagal vietos plėtros strategijos 13 dalį), paskirtas atlikti tam tikras funkcijas;

9.4.	Mažas vietos projektas – vietos projektas, kuriam įgyvendinti prašoma paramos suma neviršija 10 000 (dešimties tūkstančių) eurų;

9.5.	Nenugalima jėga (force majeure) – nepaprastos ir nenumatytos, su pareiškėju nesusijusios ir jo nekontroliuojamos aplinkybės, kurių pasekmių neįmanoma išvengti;

9.6.	VP – pagal kaimo vietovių vietos plėtros strategiją arba dvisektorę vietos plėtros strategiją įgyvendinamas vietos projektas;

9.7.	Vertintojas – VPS vykdytojos vadovo paskirtas atsakingas asmuo – VPS vykdytojos darbuotojas, atliekantis vietos projektų paraiškų ir pateiktų dokumentų vertinimą, vadovaudamasis VP administravimo taisyklėmis, FSA nurodytomis finansavimo sąlygomis, patvirtintomis bylų vertinimo procedūromis ir instrukcijomis, jei reikia, inicijuoja paklausimo pareiškėjui siuntimą, dokumentuose pateiktų duomenų patikrą / patikrinimą, pildo vertinimo ataskaitą, vykdo kitas šiame Procedūros apraše numatytas, vietos plėtros strategijos vykdytojos vadovo pavestas funkcijas.

III SKYRIUS

FINANSAVIMO SĄLYGŲ APRAŠO PARENGIMAS, derinimas IR KVIETIMO TEIKTI VIETOS PROJEKTUS PASKELBIMAS

10.	Šiame Procedūros aprašo skyriuje pateikiamas FSA parengimo, derinimo ir kvietimo teikti vietos projektus paskelbimo proceso aprašymas:

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. FSA rengimas	Procesas inicijuojamas atsižvelgiant į VPS įgyvendinimo veiksmų planą (VPS 10 dalis), prieš planuojamą skelbti kvietimą teikti vietos projektų paraiškas. FSA rengia VPS vykdytojos atsakingas asmuo, pagal Pavyzdinę FSA formą (1). FSA turi būti nurodytos VP pareiškėjams ir vykdytojams taikomos finansavimo sąlygos, susidedančios iš VP atrankos kriterijų, tinkamumo finansuoti sąlygų (susijusių su reikalavimais pareiškėjui, pareiškėjo partneriui, vietos projektui, tinkamoms finansuoti išlaidoms, tinkamu nuosavu indėliui), VP vykdytojų įsipareigojimų, ir kitų reikalavimų, nustatytų VP administravimo taisyklėse ir VPS. Kiekvienai VPS priemonei / veiklos sričiai, pagal kurią planuojama kviesti teikti vietos projekto paraiškas, turi būti parengtas atskiras FSA. Neatsiejama FSA dalis turi būti vietos projekto paraiškos forma (pavyzdinės paraiškų formos pateikiamos VP administravimo taisyklių 1–2 prieduose). Tuo atveju, kai planuojama kviesti teikti paraiškas pagal VPS priemonę / veiklos sritį, pagal kurią remiama veikla yra susijusi su verslo kūrimu arba plėtra (įskaitant socialinį verslą), šiai VPS priemonei / veiklos sričiai parengto FSA dalis turi būti VP verslo plano forma, parengta pagal VP administravimo taisyklių 3 priede pateiktą pavyzdinę formą (išskyrus atvejus, kai VPS vykdytojos valdymo organas priima sprendimą nereikalauti su paraiška pateikti verslo plano, kai planuojama kviesti teikti mažus vietos projektus, skirtus verslo plėtrai). Kai FSA rengiamas VPS priemonei / veiklos sričiai, kurioje numatytas prisidėjimas nuosavu indėliu – savanoriškais darbais, FSA turi būti nurodyta, kad kartu su VP paraiška pareiškėjas turi pateikti savanoriškų darbų pagrindimo dokumentus (pvz. vaizdinę medžiagą), leidžiančią vertintojui VP paraiškos išlaidų tinkamumo vertinimo metu įsitikinti, jog deklaruojami būsimi savanoriški darbai nėra faktiškai atlikti bei nustatyti, kad numatyta savanoriškų darbų apimtis ir kiekis yra būtinas VP tikslams pasiekti. Siekiant užtikrinti, kad parama VP įgyvendinti būtų skiriama nepažeidžiant ES teisės normų, susijusių su nereikšmingos (de minimis) pagalbos teikimu vienam ūkio subjektui, FSA turi būti numatyta kartu su VP paraiška pateikti užpildytą Vienos įmonės deklaraciją. Pareiškėjui, užsiimančiam arba ketinančiam užsiimti ūkine veikla, FSA turi būti numatyta kartu su VP paraiška užpildyti ir pateikti SVV deklaraciją. Jei pagal VPS priemonę / veiklos sritį galimas vietos projekto partnerio (-ų) dalyvavimas, FSA priedas turėtų būti Jungtinės veiklos sutarties forma (parengta pagal Pavyzdinę Jungtinės veiklos sutarties formą (4)). Rengiant FSA, visi reikalingi FSA priedai pridedami atsižvelgiant į VP administravimo taisyklėse, kituose susijusiuose teisės aktuose, reglamentuojančiuose VPS priemonės ar atskiros jos veiklos srities, kuriai rengiamas FSA, keliamus reikalavimus. FSA turi būti parengtas taip, kad atitiktų VP administravimo taisyklių IV skyriaus „Vietos projektų finansavimo sąlygos“ nuostatas.	1. Pavyzdinė FSA forma; 2. Pavyzdinė kvietimo teikti vietos projektus skelbimo forma; 3. VPS; 4. Vienos įmonės deklaracijos forma, SVV deklaracijos forma; 5. Pavyzdinė jungtinės veiklos sutarties forma.
2. FSA derinimas	VPS vykdytojos atsakingas asmuo parengtą (-us) FSA ir jo (jų) priedus bei kvietimo skelbimą, parengtą pagal VP administravimo taisyklių 62 punkto reikalavimus ir Pavyzdinę skelbimo formą, su lydraščiu teikia Agentūrai paštu arba elektroniniu paštu adresu dokumentai@nma.lt . Tuo atveju, jeigu FSA yra siaurinamas VPS numatytas priemonės / veiklos srities tinkamų paramos gavėjų ratas ir (arba) remiamos veiklos, lydraštyje turi būti pateikiamas tokio apribojimo pagrindimas pagal VP administravimo taisyklių 52.2.2.4 papunktį. Dokumentų pateikimo derinimui terminas – ne vėliau kaip 30 darbo dienų iki planuojamos VP paraiškų priėmimo pradžios. Gavus neigiamą Agentūros išvadą dėl FSA / kvietimo skelbimo tinkamumo, atliekamas derinamų dokumentų tikslinimas pagal Agentūros pateiktas pastabas. Dokumentų tikslinimo terminas – 5 darbo dienos nuo neigiamos išvados gavimo dienos. Patikslintas (-i) FSA (ir priedai) / kvietimo skelbimas su lydraščiu teikiami derinti pakartotinai, pateikiant informaciją apie patikslintą kvietimo teikti VP paraiškas laiką. Gavus teigiamą Agentūros išvadą dėl kvietimo teikti VP dokumentų (FSA, kvietimo skelbimo) tinkamumo, atliekamas šio proceso 3-as žingsnis.	1. Agentūros išvada; 2. Suderintas (-i) FSA ir priedai; 3. Suderintas kvietimo skelbimas.
3. FSA tvirtinimas	VPS vykdytojos atsakingas asmuo suderintą (-us) FSA (ir jo (jų) priedus), kvietimo teikti VP skelbimą teikia tvirtinti valdybai arba VPS vykdytojos visuotiniam narių susirinkimui, atsižvelgiant į VP administravimo taisyklių 53.1 papunkčio nuostatą.	1. Patvirtintas FSA ir kvietimo skelbimas.
4. Kvietimo skelbimas	VPS vykdytojos valdymo organui patvirtinus kvietimo teikti VP dokumentus, VPS vykdytojos atsakingas asmuo kvietimo teikti VP dokumentus bei valdybos / visuotinio narių susirinkimo protokolo išrašą su lydraščiu elektroniniu paštu dokumentai@nma.lt pateikia Agentūrai (turi būti pateikiami skenuoti dokumentai (protokolo išrašas su parašais) ir tie patys dokumentai Word formatu). Suderinti su Agentūra ir VPS vykdytojos VP administravimo taisyklių 53.1 papunktyje nustatyta tvarka patvirtinti kvietimo teikti VP dokumentai skelbiami šaltiniuose, nurodytuose VP administravimo taisyklėse. Kvietimo teikti VP paraiškas galiojimo metu skelbimo ir FSA turinys negali būti keičiamas, išskyrus akivaizdžias technines klaidas, kurios neturės įtakos VP paraiškų vertinimo rezultatams. Kvietimo dokumentuose nustačius akivaizdžių techninių klaidų, atliekamas šio proceso 5-as žingsnis. Kvietimo galiojimo metu kvietimo dokumentuose nustačius esminių klaidų, galinčių turėti įtakos VP paraiškų vertinimo, įgyvendinimo ir kontrolės etapams, atliekamas šio proceso 6-as žingsnis. Patvirtinti FSA ir jų priedai, VPS vykdytojos valdymo organo protokolas (-i), skelbimas segami ir saugomi kvietimo bendroje dokumentų byloje, ir nuolat papildoma vertinimo, atrankos eigoje sudaromais dokumentais.
5. Kvietimo turinio keitimas dėl akivaizdžių techninių klaidų	Nustačius akivaizdžių techninių klaidų kvietimo dokumentų turinyje, VPS vykdytojos atsakingas asmuo raštu kreipiasi į Agentūrą, nurodydamas ketinamas taisyti akivaizdžias technines klaidas. Gavus Agentūros patvirtinimą, kad ketinamos taisyti klaidos yra akivaizdžios techninės klaidos, atliekamas kvietimo dokumentuose (skelbimo ir (arba) FSA) aptiktų akivaizdžių techninių klaidų ištaisymas. Apie kvietimo teikti VP paraiškas ir (arba) FSA turinio akivaizdžių techninių klaidų taisymą turi būti skelbiama visuose informavimo šaltiniuose, kuriuose buvo paskelbtas kvietimas teikti VP paraiškas. Ištaisius akivaizdžias technines klaidas, patikslinti kvietimo dokumentai su lydraščiu elektroniniu paštu dokumentai@nma.lt pateikiami Agentūrai.	1. Agentūros patvirtinimas dėl ketinamų taisyti akivaizdžių techninių klaidų; 2. Patikslinti Kvietimo dokumentai.
6. Kvietimo atšaukimas	Kvietimo teikti VP atšaukimas skelbiamas visuose informavimo šaltiniuose, kuriuose jis buvo paskelbtas. Jeigu iki kvietimo atšaukimo VPS vykdytojai buvo pateikta VP paraiškų, VPS vykdytojos atsakingas asmuo paraišką pateikusiam pareiškėjui išsiunčia informacinį raštą, informuojantį apie kvietimo atšaukimo faktą bei priežastis, taip pat nurodant, kad pateikta VP paraiška laikoma netinkama ir yra atmetama. Ištaisius kvietimo teikti VP turinio esmines klaidas, galinčias turėti įtakos VP paraiškų vertinimo, įgyvendinimo ir kontrolės etapams, pakartotinai atliekami šio proceso 2–4 žingsniai. Visiems pareiškėjams, kurių VP paraiškos buvo atmestos dėl kvietimo atšaukimo, VPS vykdytojos atsakingas asmuo išsiunčia raštą, informuojantį apie kvietimo teikti VP turinio esminių klaidų, galinčių turėti įtakos VP paraiškų vertinimo, įgyvendinimo ir kontrolės etapams, ištaisymą ir naujo kvietimo teikti VP paskelbimą, bei siūlantį pateikti naują VP paraišką.	1. Naujai paskelbtas kvietimas teikti VP.

IV SKYRIUS

VIETOS PROJEKTŲ PARAIŠKŲ REGISTRAVIMAS

11.	Šiame Procedūros aprašo skyriuje pateikiamas vietos projektų paraiškų registravimo proceso aprašymas:

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. VP paraiškos teikimas	VP projekto paraiška teikiama VPS vykdytojai kvietimo teikti VP skelbime nurodytais būdais ir iki kvietimo galiojimo pabaigos. Reikalavimai paraiškos pildymui nurodyti KPP administravimo taisyklių 29 ir 31 punktuose. Pavėluotai ar kitu būdu, nei nurodyta kvietimo teikti VP skelbime, pateiktos VP paraiškos neregistruojamos ir apie tai VPS vykdytojos atsakingas asmuo per 5 darbo dienas raštu informuoja pareiškėją, rašte nurodydamas paraiškos neregistravimo priežastis. VPS vykdytojo atsakingas asmuo gavęs VP paraišką turi patikrinti, ar paraiška pasirašyta ir pateikta juridinio asmens vadovo arba fizinio asmens (kai VP paraišką teikia fizinis asmuo), arba tinkamai įgalioto asmens, kaip nurodyta VP administravimo taisyklių 74 punkte. Taip pat, ar paraiška atitinka patvirtintą paraiškos formą, kuri yra sudėtinė VPS priemonės / veiklos srities, pagal kurią planuojama įgyvendinti VP, FSA dalis. Ar pasirašyti visi VP paraiškos lapai ir priedai (turi būti patvirtinti pareiškėjo, jo vadovo arba įgalioto asmens parašu ir antspaudu (jeigu toks yra ar jį privaloma turėti), jeigu su vietos projekto paraiška teikiamos dokumentų kopijos, jos turi būti patvirtintos pareiškėjo, jo vadovo arba įgalioto asmens parašu ir antspaudu (jeigu toks yra ar jį privaloma turėti)), ar pridėti visi reikiami priedai. Taip pat, atsižvelgiant į VP administravimo taisyklių 72 punkto reikalavimus, įsitikinama, ar per vieną konkrečios priemonės ir (arba) veiklos srities paramos paraiškų priėmimo laikotarpį VP paraiškos teikėjas pateikė ne daugiau kaip vieną VP paraišką (išskyrus VP administravimo taisyklių 72 punkte nurodytas išimtis).
2. VP paraiškos registravimas	Tinkamu būdu ir tinkamai įgalioto pareiškėjo pateiktą VP projekto paraišką VPS vykdytojos atsakingas asmuo: 1. užregistruoja VP paraiškų registravimo žurnale (Procedūros aprašo 3 priedas), suteikdamas VP paraiškai atpažinties (registracijos) kodą, vadovaujantis VP administravimo taisyklių 78 punkte pateikta atpažinties kodo suteikimo tvarka; 2. užpildo VP paraiškos pirmajame lape esančią VPS vykdytojos žymą apie VP paraiškos gavimą ir registravimą; 3. atspausdina ir pradeda pildyti VP paraiškos administravimo kontrolinį žymų lapą ir jį sega į VP bylą (2). Užregistravus VP paraišką, sudaroma atskira kiekvieno VP byla, kuri formuojama iš pareiškėjo pateiktos VP paraiškos, jos priedų ir nuolat pildoma vertinimo, administravimo eigoje VPS vykdytojos atsakingų asmenų sudarytais bei pareiškėjo pateiktais ir kitais susijusiais dokumentais, segamais chronologine tvarka (dokumentai numeruojami ir įtraukiami į VP dokumentų apyrašą (Procedūros aprašo 4 priedas)). Sudaromas ir užsegamas VP bylos viršelis (Procedūros aprašo 5 priedas).	1. Pavyzdinė paraiškų registravimo žurnalo forma (Procedūros aprašo 3 priedas); 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas); 3. Pavyzdinė vietos projekto dokumentų apyrašo forma (Procedūros aprašo 4 priedas); 4. Pavyzdinė vietos projektų bylų viršelio forma (Procedūros aprašo 5 priedas).
3. Informacijos teikimas Agentūrai	Baigęs visų gautų VP paraiškų registravimą, ne vėliau kaip per 5 darbo dienas nuo kvietimo teikti VP skelbimo galiojimo pabaigos, VPS vykdytojos atsakingas asmuo pagal Pavyzdinę informacijos apie užregistruotas vietos projektų paraiškas formą (Procedūros aprašo 6 priedas) parengia ir su lydraščiu Agentūrai pateikia informaciją apie užregistruotas VP paraiškas.	1. Pavyzdinė informacijos apie užregistruotas vietos projektų paraiškas forma (Procedūros aprašo 6 priedas).

V SKYRIUS

VIETOS PROJEKTŲ PARAIŠKŲ ATRANKOS VERTINIMAS

12.	Šiame Procedūros aprašo skyriuje pateikiamas vietos projektų paraiškų vertinimo proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Vertintojo paskyrimas	Paskiriamas VP paraiškų vertinimą atliekantis VPS vykdytojos darbuotojas. Vertintojo paskyrimo faktą VPS vykdytojo vadovas arba jo įgaliotas asmuo nurodo VP paraiškos administravimo kontroliniame žymų lape (Procedūros aprašo 7 priedas). Paskiriant vertintoją būtina užtikrinti, kad būtų laikomasi skaidrumo, konfidencialumo, nešališkumo principo, veikloje nekiltų interesų konfliktų.	1. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
2. Vertintojo nešališkumas ir konfidencialumas	Prieš atlikdamas vertinimą, vertintojas patvirtina savo nešališkumą pasirašydamas nešališkumo ir konfidencialumo deklaraciją (1), kuria įsipareigoja būti nešališkas ir užtikrinti konfidencialumo principo įgyvendinimą pareiškėjų ir VP idėjų turinio atžvilgiu. Jeigu VP vertintojui kyla interesų konfliktas, jis turi pateikti prašymą nusišalinti VP administravimo taisyklių 18.1.9.2 papunktyje numatyta tvarka. Pasirašytos vertintojų nešališkumo ir konfidencialumo deklaracijos segamos ir saugomos kvietimo byloje.	1. Pavyzdinė vietos projektų vertintojo nešališkumo ir konfidencialumo deklaracijos forma.
3. VP pridėtinės vertės (kokybės) vertinimas	Pirmasis VP paraiškos vertinimo etapas – VP pridėtinės vertės (kokybės) vertinimas pradedamas gavus ir užregistravus pirmąją VP paraišką. VP pridėtinės vertės (kokybės) vertinimas atliekamas pagal patvirtintame (-uose) FSA nurodytus vietos projektų atrankos kriterijus, pagal pareiškėjo pateiktos VP paraiškos duomenis ir prie jos pridėtus dokumentus. Vertindami VP paraišką, vertintojai vadovaujasi: 1. VP administravimo taisyklėmis; 2. Europos Sąjungos ir Lietuvos Respublikos teisės aktais; 3. patvirtintu FSA; 4. šiuo Procedūros aprašu; 5. Esant reikalui ir nesant galimybės pasinaudoti esamais viešaisiais registrais, vertintojas turi teisę VP administravimo taisyklių 112.5 papunktyje numatyta tvarka kreiptis į Agentūrą dėl viešuosiuose registruose esančios informacijos, reikalingos VP paraiškai įvertinti, pateikimo.	Naudojama: 1. Patvirtintas (-i) FSA; 2. Pavyzdinė vietos projekto pridėtinės vertės (kokybės) vertinimo ataskaitos forma (Procedūros aprašo 8 priedas).
4. Pildoma VP pridėtinės vertės (kokybės) vertinimo ataskaita	Pradėjęs VP pridėtinės vertės (kokybės) vertinimą, vertintojas užpildo VP paraiškos administravimo kontrolinį žymų lapą (Procedūros aprašo 7 priedą), kuriame pažymi VP paraiškos pridėtinės vertės (kokybės) vertinimo pradžios faktą. Vertintojas, vertindamas jam paskirtą VP paraišką, vertinimą dokumentuoja pildydamas VP pridėtinės vertės (kokybės) vertinimo ataskaitos klausimyną (Procedūros aprašo 8 priedas). Pildydamas VP pridėtinės vertės (kokybės) vertinimo ataskaitos klausimyną, vertintojas vadovaudamasis ataskaitos pildymo instrukcija įvertina VP atitiktį visiems, patvirtinto VPS priemonės / veiklos srities FSA, VP atrankos kriterijams atitinkamai pažymėdamas reikiamus langelius bei pažymi suteikiamo balo pagal atskirą vertinimo kriterijų langelį ir paskirto balo pagrindimo lauką. Jei atliekant vertinimą naudojami registrų duomenys ir (ar) kiti informacijos šaltiniai, naudoti informacijos šaltiniai atspausdinami, įrašoma data (tais atvejais, kai atspausdintame dokumente nėra nurodyta dokumento data), pasirašomi ir įsegami į VP paraiškos bylą.	1. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas); 2. Pavyzdinė vietos projekto pridėtinės vertės (kokybės) vertinimo ataskaitos forma (Procedūros aprašo 8 priedas); 3. Patvirtintas FSA.
5. Baigiama pildyti VP pridėtinės vertės (kokybės) vertinimo ataskaita ir priimama išvada dėl VP pridėtinės vertės (kokybės)	Atlikęs vertinimą, vertintojas baigia pildyti VP pridėtinės vertės (kokybės) vertinimo ataskaitos klausimyną (Procedūros aprašo 8 priedas) ir vadovaudamasis VP administravimo taisyklių 90 / 91 punktu ataskaitos išvadų eilutėje nurodo vertinimo metu priimtą išvadą dėl VP pridėtinės vertės (kokybės) bei VP paraiškos perdavimo į kitą vertinimo etapo dalį – VP planuojamų išlaidų tinkamumo vertinimą.	1. Pavyzdinė vietos projekto pridėtinės vertės (kokybės) vertinimo ataskaitos forma (Procedūros aprašo 8 priedas).
6. Spausdinama ir pasirašoma VP pridėtinės vertės (kokybės) vertinimo ataskaita	Užpildytą VP pridėtinės vertės (kokybės) vertinimo ataskaitą vertintojas atspausdina, pasirašo kiekviename lape ir įsega į VP bylą. Taip pat užpildo VP paraiškos administravimo kontrolinį žymų lapą (Procedūros aprašo 7 priedą), kuriame pažymi VP paraiškos pridėtinės vertės (kokybės) vertinimo pabaigos faktą.	1. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas); 2. Pavyzdinė vietos projekto pridėtinės vertės (kokybės) vertinimo ataskaitos forma (Procedūros aprašo 8 priedas).
7. VP byla perduodama VPS vykdytojos vadovui arba jo įgaliotam asmeniui	Vertintojas tą pačią dieną, kai baigtas VP pridėtinės vertės (kokybės) vertinimas, VP bylą perduoda VPS vykdytojos vadovui arba jo įgaliotam asmeniui atlikto vertinimo peržiūrėjimui ir vertinimo rezultatų patvirtinimui.	1. VP byla.
8. Vertinimo rezultatų peržiūra	VPS vykdytojos vadovas arba jo įgaliotas asmuo peržiūri vertintojo atlikto vertinimo rezultatus. Peržiūra dokumentuojama – pildomas Procedūros aprašo 11 priedas. VPS vykdytojos vadovas arba jo įgaliotas asmuo turi teisę grąžinti paraišką vertintojui ištaisyti vertinimo metu padarytas klaidas, jei tokios nustatomos.	1. Pavyzdinė įvertintos vietos projekto paraiškos vertinimo peržiūros ataskaitos forma (Procedūros aprašo 11 priedas).
9. Vertinimo rezultatų patvirtinimas	Peržiūrėjęs vertintojo išvadas, VPS vykdytojos vadovas arba jo įgaliotas asmuo vertinimo rezultatus patvirtina pasirašydamas vertinimo ataskaitoje (Procedūros aprašo 11 priedas) (jeigu vertinimo rezultatų peržiūrą ir patvirtinimą atlieka įgaliotas asmuo, turi būti raštiškas VPS vykdytojos vadovo pavedimas). Apie vertinimo rezultatų peržiūros pabaigą pažymima VP paraiškos administravimo kontroliniame žymų lape. Toliau atliekamas šio proceso 10 žingsnis.	1. Pavyzdinė įvertintos vietos projekto paraiškos vertinimo peržiūros ataskaitos forma (Procedūros aprašo 11 priedas); 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
10. VP byla perduodama VPS vykdytojos atsakingam asmeniui	VP byla, kuriai baigtas VP pridėtinės vertės (kokybės) vertinimas ir atliktas VPS vykdytojos vadovo arba jo įgalioto asmens vertinimo rezultatų peržiūra ir patvirtinimas, perduodama VPS vykdytojos atsakingam asmeniui.
11. Sudaromi VP pridėtinės vertės (kokybės) vertinimo rezultatų sąrašai	Po visų paraiškų VP pridėtinės vertės (kokybės) vertinimo pabaigos VPS vykdytojos atsakingas asmuo, gavęs visas VPS vykdytojos vadovo arba jo įgalioto asmens vertinimo rezultatų patvirtintas bylas, vadovaudamasis VP administravimo taisyklių 98 punktu sudaro du VP pridėtinės vertės (kokybės) vertinimo rezultatų sąrašus: 1. VP paraiškų, surinkusių ne mažiau kaip 60 balų, sąrašą; 2. VP paraiškų, surinkusių mažiau kaip 60 balų, sąrašą. (Kai VP yra integruotas arba dvisektoris, laikoma, kad VP pakankamai kokybiškas ir sukurs pakankamą pridėtinę vertę siekiant VPS tikslų, jeigu VP pridėtinės vertės (kokybės) vertinimo metu kiekvienos integruoto arba dvisektorio VP sudėtinės dalies atžvilgiu suteikiama ne mažiau kaip po 60 balų. Kiekviena integruoto arba dvisektorio VP sudėtinė dalis, skirta skirtingoms kvietime teikti VP nurodytoms VPS priemonėms ar jos veiklos sritims įgyvendinti, konkuruoja su visais pagal konkrečią VPS priemonę ar jos veiklos sritį pateiktais VP (įskaitant paprastus VP)). Sąrašai segami į konkretaus kvietimo bendrą dokumentų bylą.	1. VP pridėtinės vertės (kokybės) vertinimo ataskaitos; 2. VP pridėtinės vertės (kokybės) vertinimo rezultatų sąrašai.
12. Priimamas sprendimas dėl kito VP paraiškos vertinimo etapo	VP paraiškų, surinkusių ne mažiau kaip 60 balų, sąrašas perduodamas į kitą VP paraiškų vertinimo etapo dalį – preliminarų VP planuojamų išlaidų tinkamumo vertinimą. Toliau atliekamas šio proceso 13-as žingsnis. VP paraiškų, surinkusių mažiau kaip 60 balų, sąraše esantys VP laikomi nepakankamai kokybiškais ir nesukuriančiais pakankamai pridėtinės vertės siekiant VPS tikslų. Šiame sąraše esančių VP paraiškų vertinimas laikomas baigtu (visus šiame sąraše esančius pareiškėjus VPS vykdytojos darbuotojai informuoja raštu per 5 (penkias) darbo dienas nuo sąrašo sudarymo, nurodydami konkretaus VP vertinimo rezultatų priežastis.).	1. VP pridėtinės vertės (kokybės) vertinimo rezultatų sąrašai.
13. Preliminarus VP planuojamų išlaidų tinkamumo vertinimas	VP planuojamų išlaidų tinkamumo vertinimas pradedamas gavus VP paraiškų, pridėtinės vertės (kokybės) vertinimo etape surinkusių ne mažiau kaip 60 balų, sąrašą. VP planuojamų išlaidų tinkamumo vertinimas atliekamas pagal patvirtintame (-uose) FSA nurodytas išlaidų tinkamumo sąlygas, pagal pareiškėjo pateiktos VP paraiškos duomenis ir prie jos pridėtus dokumentus taip pat pagal dokumentus ir informaciją, gautą iš pareiškėjo po paklausimo (-ų), jei buvo siųstas (-i). Vertindami VP paraišką, vertintojai vadovaujasi: 1. VP administravimo taisyklėmis; 2. Europos Sąjungos ir Lietuvos Respublikos teisės aktais; 3. patvirtintu (-ais) FSA; 4. šiuo Procedūros aprašu; 5. Esant reikalui ir nesant galimybės pasinaudoti esamais viešaisiais registrais, vertintojas turi teisę VP administravimo taisyklių 112.5 papunktyje numatyta tvarka kreiptis į Agentūrą dėl viešuosiuose registruose esančios informacijos, reikalingos VP paraiškai įvertinti, pateikimo.	Naudojama: 1. Patvirtintas (-i) FSA; 2. Pavyzdinė preliminaraus vietos projekto išlaidų tinkamumo vertinimo ataskaitos forma (Procedūros aprašo 9 priedas).
14. Pildoma preliminaraus VP planuojamų išlaidų tinkamumo vertinimo ataskaita	Pradėjęs preliminarų VP planuojamų išlaidų tinkamumo vertinimą, vertintojas užpildo VP paraiškos administravimo kontrolinį žymų lapą (Procedūros aprašo 7 priedą), kuriame pažymi preliminaraus VP planuojamų išlaidų tinkamumo vertinimo pradžios faktą. VP paraiškos administravimo kontrolinis žymų lapas pildomas nuosekliai viso VP planuojamų išlaidų tinkamumo vertinimo metu, jame pažymint atliktų administracinių veiksmų faktą (pvz., paklausimo (-ų) dėl reikiamų dokumentų (informacijos) siuntimo faktą). Vertintojas, vertindamas jam paskirtą VP paraišką, vertinimą dokumentuoja, pildydamas VP planuojamų išlaidų tinkamumo vertinimo ataskaitos klausimyną (Procedūros aprašo 9 priedas). Pildydamas VP planuojamų išlaidų tinkamumo vertinimo ataskaitos klausimyną, vertintojas nuosekliai atsako į visus klausimyne pateiktus klausimus atitinkamai pažymėdamas reikiamus langelius bei užpildydamas vertintojo pastabų laukus. Jei atliekant vertinimą naudojami registrų duomenys ir (ar) kiti informacijos šaltiniai, naudoti informacijos šaltiniai atspausdinami, pasirašomi, įrašoma data (tais atvejais, kai atspausdintame dokumente nėra nurodyta dokumento data) ir įsegami į VP paraiškos bylą. Jei vertinimo metu vertintojas nustato trūkumų (pvz., išlaidos neatitinka tinkamų finansuoti išlaidų sąrašo, nustatyto FSA, nurodytos bendros sumos, t. y. nedetalizuotos pagal atskiras išlaidų eilutes, neatitinka komercinių pasiūlymų arba pagal juos netinkamai pasirinkta jų vertė), pasiūloma pareiškėjui pašalinti planuojamų išlaidų tinkamumo trūkumus (numatytų išlaidų pakeitimai kitomis išlaidomis neleidžiami). Prašyme pašalinti trūkumus nurodoma, kokie trūkumai turi būti pašalinti, taip pat nurodomas nuo 5 (penkių) iki 10 (dešimties) darbo dienų terminas atsižvelgiant į paklausimo turinį, reikiamos informacijos ar taisymų sudėtingumą. Terminas gali būti pratęstas ne ilgiau kaip 5 (penkioms) darbo dienoms ir tik tinkamai pagrįstais atvejais, kai VP paraiškos trūkumams pašalinti pareiškėjas turi pasitelkti trečiuosius asmenis, nesusijusius su VP paraiškos rengimu. Prašymas pašalinti trūkumus turi būti siunčiamas tokiu būdu, kokį pareiškėjas yra nurodęs VP paraiškoje. Pareiškėjui pateikus patikslintą informaciją, vertinimas tęsiamas. Jeigu pareiškėjas per vertintojo nurodytą terminą trūkumų nepašalina arba pašalina netinkamai, arba nepagrindžia, kad terminą būtina pratęsti, vertintojas baigia VP vertinimą – VP paraiška pripažįstama netinkama (po visų to paties kvietimo metu gautų paraiškų vertinimo VPS vykdytojos darbuotojai siūlo VPS vykdytojos VP atrankos komitetui išbraukti netinkamą VP paraišką iš VP sąrašo ir toliau neadministruoti. Tokių paraiškų pareiškėjai informuojami po VPS vykdytojos VP atrankos komiteto sprendimo, VP administravimo taisyklių 108.2.1 papunktyje nustatyta tvarka). Jei pareiškėjas susidariusią situaciją įvardija kaip force majeure (nenugalimos jėgos), vertintojas, priima sprendimą dėl force majeure aplinkybių taikymo. Vertintojas, vertindamas force majeure aplinkybes (jeigu tokių yra), taip pat patikrina (esant galimybei pagal pateiktus dokumentus) tokių aplinkybių atsiradimo datą ir jas pagrindžiančių dokumentų pateikimo VPS vykdytojai datą. Pareiškėjas VPS vykdytojai turi pranešti apie force majeure aplinkybes, kartu pateikdamas atitinkamus įrodomus, per 15 darbo dienų nuo dienos, kurią pareiškėjas ar jo įgaliotas asmuo gali tai padaryti. Apie force majeure faktą pažymima vertinimo ataskaitos pastabų grafoje. Jei vertinimo metu nustatomi neatitikimai tarp paraiškoje pareiškėjo nurodytos atitikties tinkamumo reikalavimui (-ams) ir kitos pareiškėjo pateiktos informacijos / duomenų / dokumentų, įvertinama, ar minėtas neatitikimas galėtų būti pripažintas akivaizdžia technine klaida. Apie akivaizdžios techninės klaidos faktą pažymima vertinimo ataskaitos pastabų grafoje.	1. Pavyzdinė preliminaraus vietos projekto išlaidų tinkamumo vertinimo ataskaitos forma (Procedūros aprašo 9 priedas); 2. Patvirtintas (-i) FSA; 3. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
15. Baigiama pildyti preliminaraus VP planuojamų išlaidų tinkamumo vertinimo ataskaita ir priimama išvada dėl planuojamų išlaidų tinkamumo bei didžiausios galimos paramos sumos	Atlikęs vertinimą, vertintojas baigia pildyti preliminaraus VP planuojamų išlaidų tinkamumo vertinimo ataskaitos klausimyną (Procedūros aprašo 9 priedą) ir klausimyno išvadų dalyje nurodo preliminaraus vertinimo metu priimtą išvadą dėl VP planuojamų išlaidų tinkamumo bei preliminariai nustatytos didžiausios galimos paramos sumos VP įgyvendinti. (Sprendimas pripažinti integruotą arba dvisektorį VP finansuotinu iš VPS įgyvendinti lėšų gali būti priimtas tik tuomet, jeigu kiekvienos integruoto arba dvisektorio VP sudėtinės dalies atžvilgiu priimamas sprendimas, kad ji yra finansuotina iš paramos VPS įgyvendinti lėšų.) Jeigu vertintojas VP paraiškos (-ų) planuojamų išlaidų vertinimo metu nustato nepagrįstai didelių išlaidų, apie tai raštu informuoja pareiškėją, prašydamas pateikti papildomą konkrečios išlaidos pagrindimą. Pareiškėjui nepateikus papildomo pagrindimo, pateikus neišsamų, nemotyvuotą pagrindimą, vertintojas tinkamomis finansuoti išlaidomis pripažįsta tą konkrečios išlaidos kainą, nustatytą vertintojo. Vertintojas apie tai informuoja pareiškėją, nurodydamas kokios išlaidos / išlaidų dalis konkrečiai yra netinkamos finansuoti bei kokios priežastys lėmė tokį vertintojų sprendimą, ir suderina su juo, ar jis sutinka su sumažinta išlaidų suma. Paklausimo dėl sumažintos išlaidų sumos pareiškėjui išsiuntimo faktą vertintojas fiksuoja VP paraiškos administravimo kontroliniame žymų lape. Pareiškėjui nesutikus ar per paklausime nurodytą terminą nepateikus jokio atsakymo, laikoma, kad paraiškoje numatytos nepagrįstai didelės išlaidos, neatitinkančios tinkamumo sąlygų, dėl to VP paraišką atmetama – vertinimo ataskaitos išvadose išdėstomos priežastys. Paklausimas pareiškėjui ir pareiškėjo pateiktas atsakymas segami į VP bylą. Toliau atliekamas šio proceso 16-as žingsnis.	1. Pavyzdinė preliminaraus vietos projekto išlaidų tinkamumo vertinimo ataskaitos forma (Procedūros aprašo 9 priedas); 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
16. Spausdinama ir pasirašoma preliminaraus VP planuojamų išlaidų tinkamumo vertinimo ataskaita	Užpildytą VP planuojamų išlaidų tinkamumo vertinimo ataskaitą vertintojas atspausdina, pasirašo kiekviename lape ir įsega į VP bylą. Taip pat užpildo VP paraiškos administravimo kontrolinį žymų lapą (Procedūros aprašo 7 priedą), kuriame pažymi VP planuojamų išlaidų tinkamumo vertinimo pabaigos faktą.	1. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
17. VP byla perduodama VPS vykdytojos vadovui arba jo įgaliotam asmeniui	Vertintojas tą pačią dieną, kai baigtas preliminarus VP planuojamų išlaidų tinkamumo vertinimas, VP bylą perduoda VPS vykdytojos vadovui arba jo įgaliotam asmeniui, kuris atlieka preliminaraus išlaidų tinkamumo vertinimo kontrolę ir priežiūrą.	1. VP byla.
18. Vertinimo rezultatų peržiūra	VPS vykdytojos vadovas arba jo įgaliotas asmuo peržiūri vertintojo VP planuojamų išlaidų vertinimo rezultatus (peržiūra dokumentuojama pildant Procedūros aprašo 11 priedą). VPS vykdytojos vadovas arba jo įgaliotas asmuo turi teisę grąžinti paraišką vertintojui ištaisyti vertinimo metu padarytas klaidas, jei tokios nustatomos. Jeigu vertintojas, vertinęs konkrečią paraišką, dėl ligos, ilgalaikės komandiruotės, atostogų ar darbo nutraukimo negali atlikti pervertinimo, VPS vykdytojos vadovas arba jo įgaliotas asmuo, esant reikalui, bylą vertinti gali paskirti kitam vertintojui (vertintojas skiriamas laikantis šio proceso 1–2 žingsniuose aprašytos tvarkos).	1. Pavyzdinė įvertintos vietos projekto paraiškos vertinimo peržiūros ataskaitos forma (Procedūros aprašo 11 priedas).
19. Vertinimo rezultatų patvirtinimas	Peržiūrėjęs vertintojo vertinimo išvadas, VPS vykdytojos vadovas arba jo įgaliotas asmuo vertinimo rezultatus patvirtina pasirašydamas vertinimo ataskaitoje (Procedūros aprašo 11 priedas) (jeigu vertinimo rezultatų peržiūrą ir patvirtinimą atlieka įgaliotas asmuo, turi būti raštiškas VPS vykdytojos vadovo pavedimas). Apie vertinimo rezultatų peržiūros pabaigą pažymima VP paraiškos administravimo kontroliniame žymų lape (Procedūros aprašo 7 priedas).	1. Pavyzdinė įvertintos vietos projekto paraiškos vertinimo peržiūros ataskaitos forma (Procedūros aprašo 11 priedas); 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
20. VP byla perduodama VPS vykdytojos atsakingam asmeniui	VPS vykdytojos vadovui arba jo įgaliotam asmeniui patvirtinus VP paraiškos vertinimo rezultatus, VP byla perduodama VPS vykdytojos atsakingam asmeniui.
21. Patikrinama, ar visiems VP, kurių planuojamų išlaidų tinkamumas įvertintas teigiamai, užtenka konkretaus kvietimo teikti VP biudžeto lėšų	Vertintojams baigus visų to paties kvietimo metu gautų VP preliminarų planuojamų išlaidų tinkamumo vertinimą ir VPS vykdytojos vadovui arba jo įgaliotam asmeniui patvirtinus vertintojų rezultatus, VPS vykdytojos atsakingas asmuo surūšiuoja VP bylas į tas, kurių planuojamų išlaidų tinkamumo vertinimas įvertintas teigiamai ir, tas, kurių planuojamų išlaidų tinkamumo vertinimas įvertintas neigiamai. VP, kurių planuojamų išlaidų tinkamumas įvertintas neigiamai, pripažįstami netinkamais, jų vertinimas laikomas baigtu (jos bus teikiamos VP atrankos komitetui galutiniam sprendimui dėl išbraukimo iš VP paraiškų sąrašo ir tolesnio jų neadministravimo priimti. Tokių paraiškų pareiškėjai informuojami po VP atrankos komiteto sprendimo, VP administravimo taisyklių 108.2.1 papunktyje nustatyta tvarka). VP, kurių preliminarus planuojamų išlaidų tinkamumas įvertintas teigiamai, atveju, VPS vykdytojos atsakingas asmuo patikrina, ar visiems užtenka konkretaus kvietimo biudžeto lėšų (patikrinama pagal vertinimo metu nustatytas preliminarias didžiausias galimas paramos sumas ir kvietimo biudžeto lėšas atitinkamai priemonei / veiklos sričiai). Jeigu yra integruotų arba dvisektorių VP, kiekviena integruoto arba dvisektorio VP sudėtinė dalis, skirta skirtingoms kvietime teikti VP nurodytoms VPS priemonėms ar jos veiklos sritims įgyvendinti, konkuruoja su visais pagal konkrečią VPS priemonę ar jos veiklos sritį pateiktais VP (įskaitant paprastusVP). Jeigu visiems VP, kurių preliminarus planuojamų išlaidų tinkamumas įvertintas teigiamai, užtenka konkretaus kvietimo biudžeto lėšų, VP paraiškų atrankos vertinimas laikomas baigtu ir toliau atliekamas šio proceso 22-as ir 24-as žingsnis. Jeigu visiems VP, kurių preliminarus planuojamų išlaidų tinkamumas įvertintas teigiamai, neužtenka konkretaus kvietimo biudžeto lėšų atliekamas šio proceso 23-as žingsnis.	1. Preliminaraus VP planuojamų išlaidų tinkamumo vertinimo ataskaitos; 2. Konkretaus kvietimo skelbimas, parengtas pagal pavyzdinę kvietimo teikti vietos projektus skelbimo formą.
22. Siunčiamas IP pareiškėjams	VPS vykdytojos atsakingas asmuo nustatęs, kad visiems VP, kurių preliminarus planuojamų išlaidų tinkamumas įvertintas teigiamai, užtenka konkretaus kvietimo biudžeto lėšų, išsiunčia IP visiems pareiškėjams, kuriame patvirtina, kad jų VP idėja pripažinta sukuriančia pakankamą pridėtinę vertę siekiant VPS tikslų už pagrįstą kainą ir galėtų būti finansuojama iš paramos VPS įgyvendinti, jeigu būtų išpildytos visos konkrečios priemonės / veiklos srities, pagal kurią planuojama įgyvendinti VP, patvirtintame FSA nurodytos tinkamumo finansuoti sąlygos, ir nurodo pareiškėjui pateikti visus patvirtintame priemonės / veiklos srities FSA ir VP administravimo taisyklėse (bei vertintojų vertinimo ataskaitose) nurodytus dokumentus, kurie nepateikti kartu su paraiška ir turi būti pateikti iki vietos projekto atrankos vertinimo pabaigos. IP pareiškėjui išsiuntimo faktą VPS vykdytojos atsakingas asmuo fiksuoja VP paraiškos administravimo kontroliniame žymų lape (Procedūros aprašo 7 priedas). IP siunčiamas tokiu el. pašto adresu, kokį pareiškėjas yra nurodęs VP paraiškoje.	1. IP pareiškėjams; 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
23. Sudaromas preliminarus pirmasis (ir antrasis, kai taikoma) VP prioritetinis sąrašas	Jeigu visiems VP, kurių planuojamų išlaidų tinkamumas įvertintas teigiamai, neužtenka konkretaus kvietimo biudžeto lėšų, VP paraiškų atrankos vertinimas tęsiamas toliau. VPS vykdytojos atsakingas asmuo vadovaudamasis VP administravimo taisyklių 98.1–98.2 papunkčiuose pateikta informacija sudaro pirmąjį preliminarų prioritetinį sąrašą: 1. surikiuoja VP paraiškas pirmumo tvarka pagal surinktą balų skaičių – nuo daugiausiai balų surinkusios VP paraiškos iki mažiausiai balų (bet ne mažiau kaip 60) surinkusios VP paraiškos; 2. nustato pereinamąjį balą (vadovaudamasis kvietimo biudžeto suma (Eur) pagal atskiras VPS priemones ar veiklos sritis ir preliminaraus VP paraiškų išlaidų tinkamumo vertinimo metu nustatytomis preliminariomis galimai didžiausiomis paramų VP įgyvendinti sumomis (Eur) įvertina, kiek iš kvietimo biudžeto lėšų gali būti paremta daugiausiai balų surinkusių VP paraiškų, t. y. nustato mažiausią VP pridėtinės vertės (kokybės) vertinimo metu suteiktą balą, kurį surinkusioms visoms VP paraiškoms užtenka kvietimo biudžeto lėšų). Sąrašas segamas į konkretaus kvietimo bendrą dokumentų bylą. Pareiškėjas, kuriems užtenka kvietimo biudžeto lėšų (patekusiems į VP prioritetinį sąrašą), išsiunčiamas IP šio proceso 22 žingsnyje aprašyta tvarka. Toliau atliekamas šio proceso 24-as žingsnis. VPS vykdytojos valdymo organas turi teisę nuspręsti sudaryti preliminarų antrąjį prioritetinį sąrašą pagal antrinius prioritetinius kriterijus, nurodytus VP administravimo taisyklių 98.3 papunktyje, jei yra keletas to paties kvietimo VP, susirinkusių vienodą balų sumą, tačiau žemiau pereinamojo balo, ir daliai tokių VP užtenka kvietimo biudžeto lėšų. VP, pridėtinės vertės (kokybės) vertinimo surinkę ne mažiau kaip 60 balų, kuriems po pirmojo prioritetinio sąrašo įvertinimo ir antrojo prioritetinio sąrašo įvertinimo (jeigu toks buvo atliekamas) neužtenka kvietimo biudžeto lėšų, pripažįstami, kad VP nepakako kvietimo biudžeto lėšų. Po visų to paties kvietimo metu gautų VP paraiškų vertinimo VPS vykdytojos darbuotojai siūlo VPS vykdytojos VP atrankos komitetui išbraukti juos iš VP sąrašo ir toliau nebeadministruoti. Tokių paraiškų pareiškėjai informuojami VP administravimo taisyklių 100 punkte nustatyta tvarka.	1. Preliminarus pirmasis (ir antrasis) VP prioritetinis sąrašas; 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
24. Informacijos teikimas Agentūrai	VPS vykdytojos atsakingas asmuo ne vėliau kaip per 5 darbo dienas nuo visų VP vertinimo pabaigos parengia ir su lydraščiu Agentūrai pateikia VP atrankos rezultatų suvestinę (Procedūros aprašo 12 priedas) Agentūros atliekamam kontroliniam vertinimui paraiškoms atsirinkti.	1. Pavyzdinė vietos projektų paraiškų vertinimo rezultatų suvestinės forma (Procedūros aprašo 12 priedas).

vi SKYRIUS

vietos projektų paraiškų teikimas agentūrAI DĖL kontroliniO vertinimO atlikIMO

13.	Šiame Procedūros aprašo skyriuje pateikiamas vietos projektų paraiškų teikimo Agentūrai kontroliniam vertinimui atlikti proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Gaunama informacija iš Agentūros dėl kontroliniam vertinimui VP paraiškų bylų pateikimo	Procesas inicijuojamas, kai VPS vykdytoja gauna iš Agentūros prašymą pateikti VP paraiškų bylų kopijas, reikalingas kontroliniam vertinimui atlikti. VP paraiškų kontrolinis vertinimas atliekamas po VPS vykdytojos atlikto visų VP paraiškų vertinimo etapų pabaigos iki jų patvirtinimo VPS vykdytojos VP atrankos komitete. Agentūra atlieka atrinktų VP paraiškų pakartotinį atrankos vertinimą pagal patvirtintą (-us) FSA.
2. Pateikiamos Agentūrai atrinktų VP bylų kopijos	VPS vykdytojos vadovo paskirtas atsakingas asmuo per Agentūros nurodytą terminą perduoda Agentūrai prašomų VP bylų kopijas. VP paraiškų vertinimo bylų popierinės kopijos perduodamos Agentūrai per Agentūros TERPAS pasirašant priėmimo–perdavimo aktą arba nuskenuotos su lydraščiu siunčiamos per ŽŪMIS arba, jeigu ŽUMIS neveikia, siunčiamos paštu ar el. pašto adresu dokumentai@nma.lt. Jeigu Agentūra yra nurodžiusi, kad kontrolinį VP paraiškų vertinimą atliks VPS vykdytojos buveinėje, VPS vykdytoja nurodytą dieną paruošia VP paraiškų bylas kontroliniam vertinimui atlikti.	1. VP bylų kopijos.
3. Gaunama Agentūros išvada dėl VPS vykdytojos atlikto vietos projektų paraiškų vertinimo tinkamumo	Atlikusi kontrolinį VP paraiškų vertinimą, Agentūra informuoja raštu VPS vykdytoją apie priimtą sprendimą dėl VPS vykdytojos atlikto VP paraiškų atrankos vertinimo tinkamumo. Jeigu Agentūra patvirtina VPS vykdytojai, kad kontrolinio vertinimo metu nenustatė VP vertinimo klaidų ir pasiūlė VPS vykdytojai pradėti VP tvirtinimo VPS vykdytojos atrankos komitete etapą, toliau atliekami šio Procedūros aprašo VII ir VIII skyriuose nurodyti proceso žingsniai. Jeigu Agentūra nurodo, kad kontrolinio VP vertinimo metu nustatė VP vertinimo klaidų ir neleidžia VPS vykdytojai tęsti VP atrankos procedūrų, toliau atliekamas šio proceso 4 žingsnis.
4. Atliekami VP paraiškų taisomieji veiksmai	VPS vykdytoja gavusi Agentūros sprendimą, kuriame nurodytos kontrolinio vertinimo metu nustatytos VPS vykdytojos atlikto vertinimo klaidos, turi atlikti VP paraiškų taisomuosius veiksmus pagal Agentūros rašte pateiktas pastabas. Vertintojai baigę taisomuosius veiksmus, jei reikia, pakoreguoja VP paraiškų atrankos vertinimo rezultatų suvestinę (Procedūros aprašo 12 priedas) ir kartu su visais Agentūros rašte prašomais dokumentais iš naujo teikia Agentūrai. Taisomieji veiksmai kartojami tol, kol iš Agentūros gaunama išvada, kad kontrolinio vertinimo metu daugiau VP vertinimo klaidų nenustatyta ir VPS vykdytojai leidžia pradėti VP tvirtinimo VPS vykdytojos atrankos komitete etapą.

VII SKYRIUS

vietos projektų paraiškų vertinimo rezultatų suvestinių rengimas

14.	Šiame Procedūros aprašo skyriuje pateikiamas vietos projektų paraiškų vertinimo rezultatų suvestinių rengimo proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Sudaromos VP paraiškų vertinimo ataskaitos	Baigus visų to paties kvietimo teikti VP galiojimo metu gautų VP paraiškų vertinimą, vertintojai / VPS vykdytojos vadovo paskirti atsakingi asmenys parengia pagal Procedūros aprašo 13 priede pateiktą pavyzdinę formą VP paraiškų vertinimo ataskaitas (kiekvienam VP rengiama atskira vertinimo ataskaita) pasirašo ir teikia jas VPS vykdytojas vadovui / įgaliotam asmeniui. Toliau atliekamas proceso 2 žingsnis.	1. Pavyzdinė vietos projekto paraiškos vertinimo ataskaitos forma (Procedūros aprašo 13 priedas); 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).
2. Sudaroma VP paraiškų vertinimo rezultatų suvestinė	VPS vykdytojos vadovo paskirtas atsakingas asmuo gavęs VP vertinimo ataskaitas užpildo VP paraiškų galutinių vertinimo rezultatų suvestinę (pagal Procedūros aprašo 14 priede pateiktą pavyzdinę formą), pasirašo ir suteikia visoms VP paraiškų vertinimo ataskaitoms registracijos numerius. VP paraiškų vertinimo rezultatų suvestinę pasirašęs atsakingas asmuo kartu su atskirų VP paraiškų vertinimo ataskaitomis teikia VPS vykdytojos vadovui arba jo įgaliotam asmeniui. Toliau atliekamas šio proceso 3 žingsnis.	1. Pavyzdinė vietos projektų paraiškų vertinimo rezultatų suvestinės forma (Procedūros aprašo 14 priedas).
3. Pasirašoma VP paraiškų vertinimo rezultatų suvestinė ir vertinimo ataskaitos	VPS vykdytojos vadovas arba jo įgaliotas asmuo nustatęs, kad duomenys tinkami (tinkamai užpildyta, pateikta visa privaloma informacija), pasirašo VP paraiškų vertinimo rezultatų suvestinę ir atskirų VP paraiškų vertinimo ataskaitas ir grąžina asmeniui, atsakingam už šios informacijos pateikimą VPS vykdytojos VP atrankos komitetui, toliau atliekamas šio proceso 4 žingsnis. Jeigu nustatoma, kad duomenys netinkami (netinkamai užpildyta ir (ar) pateikta ne visa privaloma informacija), grąžina VP paraiškų vertinimo rezultatų suvestinę ir (ar) atskirų VP paraiškų vertinimo ataskaitą (-as) pataisyti rengėjams.
4. Vertinimo rezultatų suvestinės ir vertinimo ataskaitų teikimas VPS vykdytojos projektų atrankos komitetui	VPS vykdytojos atsakingas asmuo VP paraiškų vertinimo rezultatų suvestinę kartu su atskirų VP paraiškų vertinimo ataskaitomis pateikia VPS vykdytojos projektų atrankos komiteto nariams projektų svarstymui VPS vykdytojos projektų atrankos komitete.	1. Pavyzdinė vietos projekto paraiškos vertinimo ataskaitos forma (Procedūros aprašo 13 priedas); 2. Pavyzdinė vietos projektų paraiškų vertinimo rezultatų suvestinės forma (Procedūros aprašo 14 priedas).

viii SKYRIUS

vietos projektų TVIRTINIMAS VPS VYKDYTOJOS vietos projektų atrankos komitete

15.	Šiame Procedūros aprašo skyriuje pateikiamas vietos projektų paraiškų tvirtinimo VPS vykdytojos vietos projektų atrankos komitete proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Pasiruošiama VP atrankai	Procesas inicijuojamas gavus Agentūros patvirtinimą, kad Agentūros atlikto VP paraiškų kontrolinio vertinimo metu klaidų nenustatyta ir leidžiama tęsti VP atrankos procedūras. Projektus po VP atrankos tvirtina VPS vykdytojos projektų atrankos komitetas, sudarytas ir veikiantis pagal VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ nurodytus reikalavimus. VPS vykdytojos projektų atrankos komiteto detalios teisės ir pareigos nustatomos VPS vykdytojos projektų atrankos komiteto darbo reglamente (kuris rengiamas pagal Pavyzdinę formą ir turi būti patvirtintas pirmojo projektų atrankos posėdžio metu). VP atrankos komiteto darbo formos yra dvi: 1. VP paraiškų svarstymas ir tvirtinimas posėdžiuose (VP paraiškos turi būti svarstomos ir tvirtinamos posėdžiuose, jeigu kvietime teikti VP numatyta didžiausia paramos suma VP yra didesnė už 10 000 eurų); 2. VP paraiškų tvirtinimas rašytinio proceso būdu (ši darbo forma gali būti pasirinkta tik tuo atveju, jeigu buvo kviečiama teikti mažus VP, t. y. VP, kuriam įgyvendinti prašoma paramos suma neviršija 10 000 eurų (vertinama pagal kvietimo teikti vietos projektus skelbimą)). VPS vykdytojos vadovo paskirtas asmuo, atsakingas už VP atrankos darbo organizavimą, iš vertintojų gautas VP paraiškų vertinimo atskaitas įrašo į VP atrankos darbo organizavimo suvestinę (Procedūros aprašo 15 priedas), suteikia joms eilės numerį (ši suvestinė saugoma VP atrankos darbo organizavimo byloje). Į VP atrankos darbo organizavimo bylą įsega VP paraiškų vertinimo rezultatų suvestinę (parengtą pagal Procedūros aprašo 14 priedo formą) ir atskirų vietos projektų paraiškų vertinimo ataskaitas (parengtas pagal Procedūros aprašo 13 priedo formą). VPS vykdytoja, atsižvelgdama į aukščiau šiame žingsnyje nurodytą informaciją, pasirenka VP atrankos komiteto darbo formą ir suderina su VP atrankos komiteto nariais bei nariais stebėtojais VP atrankos datą, laiką, vietą. Jeigu VP tvirtinami posėdyje, toliau atliekami šio proceso 2–10 žingsniai. Jeigu VP tvirtinami rašytinės procedūros būdu, toliau atliekami šio proceso 11–18 žingsniai.	1. Pavyzdinis vietos projektų atrankos komiteto darbo reglamentas; 2. Procedūros aprašo 13 priedas; 3. Procedūros aprašo 14 priedas; 4. Procedūros aprašo 15 priedas.
2. Išsiunčiamas kvietimas dalyvauti VP atrankos komiteto posėdyje ir posėdžio medžiaga	VPS vykdytojos vadovo paskirtas asmuo, atsakingas už VP atrankos komiteto posėdžio darbo organizavimą, privalo užtikrinti, kad VP atrankos komiteto nariai ir nariai-stebėtojai (Agentūros ir ŽŪM atstovai) būtų laiku informuoti apie VP atrankos komiteto posėdį ir gautų visą reikalingą posėdžio medžiagą. Kvietimas dalyvauti VP atrankos komiteto posėdyje, nurodant numatomo posėdžio datą, laiką, vietą bei svarstomus klausimus ir VP atrankos komiteto posėdžio medžiaga (pasirašyta VP paraiškų vertinimo rezultatų suvestinė (parengta pagal pavyzdinę Procedūros aprašo 14 priedo formą) ir pasirašytos atskirų VP paraiškų vertinimo ataskaitos (parengtos pagal pavyzdinę Procedūros aprašo 13 priedo formą), kita reikalinga informacija, susijusi su svarstomais VP (jei taikoma)) turi būti išsiųsta VP atrankos komiteto nariams ir nariams-stebėtojams ne vėliau kaip 5 darbo dienos iki VP atrankos komiteto posėdžio dienos VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ nurodytais kontaktais. VPS vykdytojos vadovo paskirtas asmuo, atsakingas už VP atrankos komiteto posėdžio darbo organizavimą, kvietimo į posėdį ir posėdžio medžiagos išsiuntimo datą įrašo į VP atrankos komiteto darbo organizavimo suvestinę (Procedūros aprašo 15 priedas). Posėdžio data dėl objektyvių priežasčių gali būti pakoreguota, pvz. jeigu paaiškėja, kad nesusidarys reikiamas kvorumas. Asmuo, atsakingas už VP atrankos komiteto posėdžio darbo organizavimą, žodžiu informuoja VPS vykdytojos vadovą apie poreikį atidėti posėdį ir suderina numatomo posėdžio datą, laiką ir vietą. Apie posėdžio atidėjimą, ne vėliau kaip prieš 3 darbo dienas iki posėdžio datos informuojami VP atrankos komiteto nariai ir nariai-stebėtojai aukščiau šiame žingsnyje nurodytu būdu (siekiant, kad informacija būtų gauta laiku, papildomai išsiunčiama ir el. paštu). Kvietimas į posėdį, raštai, kuriais VP atrankos komiteto nariai ir nariai-stebėtojai, informuojami apie atidėtą posėdį, įsegami į posėdžio darbo organizavimo bylą. Už VP atrankos posėdžio darbo organizavimo bylos saugojimą atsako asmuo, atsakingas už posėdžio darbo organizavimą.	1. Kvietimas dalyvauti VP atrankos komiteto posėdyje; 2. VP paraiškų vertinimo rezultatų suvestinė (parengta pagal pavyzdinę Procedūros aprašo 14 priedo formą); 3. VP paraiškų vertinimo ataskaitos (parengtos pagal pavyzdinę Procedūros aprašo 13 priedo formą); 4. VP atrankos komiteto darbo organizavimo suvestinė (parengta pagal pavyzdinę Procedūros aprašo 15 priedo formą).
3. VP atrankos komiteto narių ir narių stebėtojų nešališkumas ir konfidencialumas	Visi posėdyje dalyvaujantys VP atrankos komiteto nariai ir nariai-stebėtojai pasirašo Vietos projektų atrankos komiteto nario ir nario-stebėtojo nešališkumo ir konfidencialumo deklaracijas (pasirašomos kiekvieno posėdžio metu), kuri yra neatsiejama protokolo dalis (pavyzdinė nešališkumo ir konfidencialumo pateikta Pavyzdinėje formoje). Jeigu VP atrankos komiteto nariui kyla interesų konfliktas, jis turi pateikti prašymą nušalinti. Prašymo nušalinti pateikimo tvarka ir prašymo nušalinti nepriėmimo sąlygos nustatytos VP administravimo taisyklių 18.1.9.2 papunktyje. Jeigu VP atrankos komiteto narys nušalinamas, jis negali dalyvauti VP atrankos komiteto posėdyje, priimant sprendimus dėl klausimų, sukeliančių interesų konfliktą.	1. Pavyzdinė vietos projektų atrankos komiteto nario ir nario-stebėtojo nešališkumo ir konfidencialumo deklaracijos forma.
4. Pristatomos ir svarstomos VP paraiškų vertinimo ataskaitos	VP atrankos komiteto posėdžiams pirmininkauja VPS vykdytojos kolegialaus valdymo organo pirmininkas arba kitas asmuo, nurodytas VPS vykdytojos įstatuose (toliau – VP atrankos komiteto pirmininkas). VP atrankos komiteto pirmininko pavaduotojui (jeigu toks paskirtas pagal VP atrankos komiteto darbo reglamentą) gali būti suteikta teisė pirmininkauti VP atrankos komiteto posėdžiui, jeigu posėdžio dieną jame dalyvauti negali VP atrankos komiteto pirmininkas. VP atrankos komitetas priimdamas sprendimą dėl lėšų įgyvendinti VP skyrimo privalo dirbti pagal VP atrankos komiteto darbo reglamentą. Posėdis turi būti protokoluojamas. Posėdžio pradžioje VP atrankos komiteto pirmininkas turi įsitikinti, kad dalyvaujančiųjų VP atrankos komiteto narių užtektų kvorumui (rezultatai turi būti protokoluojami). VP atrankos komiteto posėdis yra teisėtas, jeigu jame dalyvauja ne mažiau kaip 2/3 VP atrankos komiteto narių ir nario-stebėtojo – Agentūros – atstovas (Agentūros atstovas turi dalyvauti kiekviename VP atrankos komiteto posėdyje). Posėdyje VP vertintojai pristato svarstomų VP paraiškų vertinimo atskaitas ir išvadas ir atsako į VP atrankos komiteto narių, narių-stebėtojų (Agentūros ir ŽŪM atstovų) klausimus. Posėdžio nariai sprendimą dėl svarstomų VP priima remdamiesi VP vertintojų parengtomis VP paraiškų vertinimo ataskaitomis, VP paraiškų vertinimo rezultatų suvestinėje pateikta informacija, kitais dokumentais, susijusiais su VP paraiškų vertinimu, Agentūros, ŽŪM atstovų pateiktais argumentais ir informacija.	1. Vietos projektų atrankos komiteto darbo reglamentas.
5. Priimamas sprendimas dėl VP paraiškų	Sprendimą dėl VP paraiškos VP atrankos komiteto nariai priima balsuodami VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ ir VP atrankos komiteto darbo reglamente nustatyta tvarka (balsavimo rezultatai turi būti protokoluojami). VP atrankos komiteto nariai-stebėtojai gali pasinaudoti veto teise, jeigu VP atrankos komiteto posėdžio metu nustatoma teisės aktų, reglamentuojančių KPP priemonės „LEADER“ įgyvendinimą, laikymosi pažeidimų (veto teisės panaudojimas turi būti įtrauktas į protokolą). Jeigu VP atrankos komiteto posėdžio metu nario-stebėtojo – Agentūros atstovas panaudojo veto teisę, reiškia, kad visi VP atrankos komiteto sprendimai, kuriems nepritaria Agentūra, yra negaliojantys. VPS vykdytojos VP atrankos komitetas, apsvarstęs pristatytą VP paraišką, gali priimti vieną iš VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ ir VP atrankos komiteto darbo reglamente nurodytų sprendimų dėl VP perdavimo į kitą vertinimo etapą, kurių teisinės pasekmės nurodytos minėtuose dokumentuose. Jeigu VPS vykdytojos projektų atrankos komiteto sprendimu nusprendžiama grąžinti paraišką vertinti iš naujo ir toks grąžinimas gali turėti įtakos kitų to paties kvietimo VP paraiškų vertinimo rezultatams, kitų to paties kvietimo paraiškų administravimas stabdomas ir VPS vykdytojos projektų atrankos komiteto sprendimas dėl visų kitų VP paraiškų atidedamas iki bus įvertinta (-os) VP paraiška (-os) ir visos to paties kvietimo paraiškos teikiamos VPS vykdytojos projektų atrankos komitetui iš naujo. VPS vykdytoja turi užtikrinti, kad atrankos procedūros būtų skaidrios, nešališkos ir atliktos laikantis viešumo principų, kartu atsižvelgiant į konfidencialumo reikalavimus, sprendimai būtų nuoseklūs, argumentuoti, pagrįsti VP paraiškų vertinimo ataskaitose išdėstytomis vertinimo išvadomis, užtikrinti, kad nebūtų priimami nepagrįstai palankūs sprendimai.	1. Vietos projektų atrankos komiteto darbo reglamentas.
6. VP atrankos komiteto sprendimai išdėstomi VP atrankos komiteto posėdžio protokole	VP atrankos komiteto sprendimai turi būti išdėstyti VP atrankos komiteto posėdžio protokole (parengtą pagal Pavyzdinę vietos projektų atrankos komiteto posėdžio protokolo nutariamosios dalies ir dėstomosios dalies formą), kuris susideda iš nutariamosios dalies ir dėstomosios dalies. Nutariamojoje dalyje nurodoma VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ nurodyta informacija. Dėstomojoje dalyje aprašoma VP atrankos komiteto posėdžio eiga.	1. Vietos projektų atrankos komiteto darbo reglamentas; 2. Pavyzdinė Vietos projektų atrankos komiteto posėdžio protokolo nutariamosios dalies ir dėstomosios dalies forma.
7. VP atrankos komiteto posėdžio protokolas suderinamas ir pasirašomas	Protokolo projektas (nutariamoji ir dėstomoji dalys) turi būti parengtas ne vėliau kaip per 5 darbo dienas nuo VP atrankos komiteto posėdžio dienos ir pateiktas posėdyje dalyvavusiems VP atrankos komiteto nariams ir nariams-stebėtojams derinti ir pasirašyti VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ nustatyta tvarka. VP atrankos komiteto posėdžio protokolu įforminamas VPS vykdytojos sprendimas dėl VP atrankos, preliminarios prioritetinės VP eilės sudarymo ir perdavimo į kitą vertinimo etapą.	1. Vietos projektų atrankos komiteto darbo reglamentas; 2. Pavyzdinė Vietos projektų atrankos komiteto posėdžio protokolo nutariamosios dalies ir dėstomosios dalies forma.
8. VP atrankos komiteto posėdžio protokolo nutariamoji dalis paviešinama	VP atrankos komiteto posėdžio protokolo nutariamoji dalis turi būti viešinama. VPS vykdytojos vadovo paskirtas asmuo per 5 darbo dienas nuo VP atrankos komiteto posėdžio protokolo pasirašymo turi paskelbti VP atrankos komiteto posėdžio protokolo nutariamąją dalį VPS vykdytojos interneto tinklalapyje.	1. Vietos projektų atrankos komiteto posėdžio protokolo nutariamoji dalis.
9. VP atrankos komiteto posėdžio protokolas pateikiamas Agentūrai	VPS vykdytojos vadovo paskirtas asmuo per 5 darbo dienas nuo VP atrankos komiteto posėdžio protokolo pasirašymo turi VP atrankos komiteto posėdžio protokolo nutariamąją dalį ir protokolo dėstomąją dalį kartu su lydraščiu pateikti Agentūrai. Siunčiami dokumentai turi būti nuskenuoti su visais parašais (kartu pridėti pasirašytas nuskenuotas nešališkumo ir konfidencialumo deklaracijas, kurios yra neatsiejama protokolo dalis).	1. Vietos projektų atrankos komiteto posėdžio protokolo nutariamoji ir dėstomoji dalis.
10. Informuojami VP pareiškėjai apie priimtus VP atrankos komiteto sprendimus	VPS vykdytojos paskirtas asmuo per 5 darbo dienas nuo VP atrankos komiteto sprendimo priėmimo dienos informuoja raštu VP pareiškėjus apie VPS vykdytojos VP atrankos komiteto sprendimą ir sprendimo priežastis (išskyrus atvejus, kai VP paraiška grąžinama pakartotiniam vertinimui).
11. VP tvirtinimas taikant rašytinę procedūrą	VP paraiškos gali būti tvirtinamo rašytinio proceso būdu jeigu buvo kviečiama teikti mažus VP, t. y. VP, kuriam įgyvendinti prašoma paramos suma neviršija 10 000 eurų (vertinama pagal kvietimo teikti vietos projektus skelbimą)). VP tvirtinimo taikant rašytinę procedūrą dalyviai: VPS vykdytojos darbuotojai, VP atrankos komiteto nariai, VP komiteto narys-stebėtojas – Agentūra. VP atrankos komitetas priimdamas sprendimą dėl lėšų įgyvendinti VP skyrimo, taikant rašytinę procedūrą, dirba pagal VP atrankos komiteto darbo reglamentą (pavyzdinis vietos projektų atrankos komiteto darbo reglamentas pateiktas Pavyzdinėje formoje).	1. Pavyzdinis vietos projektų atrankos komiteto darbo reglamentas.
12. Išsiunčiama VP tvirtinimo taikant rašytinę procedūrą medžiaga ir VP atrankos komiteto nario balsavimo raštu dėl VP paraiškų anketa	VPS vykdytojos vadovo paskirtas asmuo, atsakingas už VP tvirtinimo taikant rašytinę procedūrą darbo organizavimą, VP atrankos komiteto nariams ir nariui-stebėtojui – Agentūrai išsiunčia VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ nurodytu tinkamu būdu kartu su lydraščiu (kuriame turi būti nurodytas 5 darbo dienų terminas, per kurį VP atrankos komiteto narys turi pateikti savo balsavimo rezultatus) šiuos dokumentus: 1. pasirašytą ir nuskenuotą VP paraiškų galutinių vertinimo rezultatų suvestinę, (kurioje nurodyti kiekvienos gautos VP paraiškos atrankos vertinimo rezultatai) (sudarytą pagal Procedūros aprašo 14 priedo formą) ir pasirašytas ir nuskenuotas atskirų VP paraiškų vertinimo ataskaitas (sudarytas pagal Procedūros aprašo 13 priedo formą); 2. VP atrankos komiteto narių balsavimo dėl VP paraiškų anketą (pagal Pavyzdinę Vietos projektų atrankos komiteto nario balsavimo raštu dėl vietos projektų paraiškų anketos formą) (siunčiama VP atrankos komiteto nariams); 3. VP atrankos komiteto nario ir nario-stebėtojo nešališkumo ir konfidencialumo deklaracijos formą (pagal Pavyzdinę vietos projektų atrankos komiteto nario ir nario-stebėtojo nešališkumo ir konfidencialumo deklaracijos formą); 4. Pagal poreikį kitus dokumentus, susijusius su VP atranka. Tvirtinant VP rašytinės procedūros būdu tinkami susirašinėjimo ir dokumentų siuntimo būdai yra nurodyti VP administravimo taisyklių 4 priede „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“. Dokumentų išsiuntimo datą VPS vykdytojos vadovo paskirtas asmuo, atsakingas už VP tvirtinimo taikant rašytinę procedūrą darbo organizavimą, pažymi darbo organizavimo suvestinėje (Procedūros aprašo 15 priedas) ir ją įsega į VP tvirtinimo taikant rašytinę procedūrą darbo organizavimo bylą. Už VP atrankos posėdžio rašytiniu būdu darbo organizavimo bylos, į kurią segami visi su rašytine procedūra susiję dokumentai, saugojimą atsako asmuo, atsakingas už VP tvirtinimo taikant rašytinę procedūrą darbo organizavimą.	1. Vietos projektų atrankos komiteto darbo reglamentas; 2. VP paraiškų vertinimo rezultatų suvestinė (parengta pagal pavyzdinę Procedūros aprašo 14 priedo formą); 3. VP paraiškų vertinimo ataskaitos (parengtos pagal pavyzdinę Procedūros aprašo 13 priedo formą); 4. Pavyzdinė Vietos projektų atrankos komiteto nario balsavimo raštu dėl vietos projektų paraiškų anketos forma; 5. Pavyzdinė vietos projektų atrankos komiteto nario ir nario-stebėtojo nešališkumo ir konfidencialumo deklaracijos forma; 6. VP atrankos komiteto darbo organizavimo suvestinė (parengta pagal pavyzdinę Procedūros aprašo 15 priedo formą).
13. Gaunama užpildyta VP atrankos komiteto narių balsavimo raštu dėl VP paraiškų anketa ir nario –stebėtojo (Agentūros) atsakymas dėl VP	VP atrankos komiteto nariai per 5 darbo dienas įvertina VPS vykdytojos atsiųstą VP vertinimo medžiagą (VP paraiškų vertinimo rezultatų suvestinėje, atskirų VP paraiškų vertinimo ataskaitose, kituose susijusiuose dokumentuose (jei taikoma) pateiktą informaciją), užpildo VP atrankos komiteto nario balsavimo dėl VP paraiškų anketą (naudojama Pavyzdinė Vietos projektų atrankos komiteto nario balsavimo raštu dėl vietos projektų paraiškų anketos forma), VP atrankos komiteto nario nešališkumo ir konfidencialumo deklaracijos formą (naudojama Pavyzdinė vietos projektų atrankos komiteto nario ir nario-stebėtojo nešališkumo ir konfidencialumo deklaracijos forma) ir savo balsavimo rezultatus bei nešališkumo ir konfidencialumo deklaraciją išsiunčia tuo pačiu tinkamu susirašinėjimo būdu, kuriuo gavo informaciją, arba asmeniškai įteikia juos VPS vykdytojai VPS vykdytojos buveinės adresu. Visi siunčiami dokumentai turi būti pasirašyti atsakingo asmens. VP atrankos komiteto narys-stebėtojas – Agentūra per 5 darbo dienas įvertina VPS vykdytojos darbuotojų atsiųstą VP vertinimo medžiagą, nustato, ar joje pateikta informacija neprieštarauja Agentūrai anksčiau siųstai informacijai ir pateikia VPS vykdytojai vieną iš alternatyvių sprendimų: 1. patvirtinimą, kad Agentūra neturi pastabų dėl pateiktos VP vertinimo medžiagos, skirtos VP tvirtinti taikant rašytinę procedūrą; 2. informaciją, kad Agentūra naudojasi veto teise, jeigu VP tvirtinimo taikant rašytinę procedūrą metu nustatoma esminių pažeidimų. Jeigu Agentūra pasinaudoja veto teise, ji, vadovaudamasi VP administravimo taisyklių 4 priedo „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ 25 punktu, pranešime VPS vykdytojai nurodo, kokių veiksmų VPS vykdytoja privalo imtis, kad VP tvirtinimo procesas galėtų būti atnaujintas. Atlikus VP atrankos komiteto nario-stebėtojo – Agentūros rašte nurodytus veiksmus (jei taikoma), toliau atliekamas šio proceso 14 žingsnis.	1. Pavyzdinė vietos projektų atrankos komiteto nario ir nario-stebėtojo nešališkumo ir konfidencialumo deklaracijos forma; 2. Pavyzdinė Vietos projektų atrankos komiteto nario balsavimo raštu dėl vietos projektų paraiškų anketos forma.
14. Surašomas VP atrankos komiteto posėdžio rašytinės procedūros tvarka protokolas	VPS vykdytojos vadovas / įgaliotas asmuo vadovaudamasis VP atrankos komiteto narių balsavimo raštu dėl VP paraiškų atrankos rezultatais, pateiktais balsavimo anketose, ir VP atrankos komiteto nario-stebėtojo – Agentūros pateiktu atsakymu dėl VP atrankos, išnagrinėja ir surašo VP atrankos komiteto posėdžio rašytinės procedūros tvarka protokolą (sudaromas pagal pavyzdinę formą „Pavyzdinė vietos veiklos grupės vietos projektų atrankos komiteto posėdžio rašytinės procedūros tvarka protokolo forma“), kuris yra VPS vykdytojos sprendimo (nurodyto šio proceso 15 žingsnyje) dėl VP atrankos taikant rašytinę procedūrą dalis (jame turi būti pateikta VP administravimo taisyklių 4 priedo „Vietos plėtros strategijos vykdytojos sudaromo vietos projektų atrankos komiteto sudėties teisių ir pareigų, veiklos principų, sprendimų priėmimo tvarkos aprašas“ 26.1–26.6 papunkčiuose nurodyta informacija). Balsavimas dėl VP paraiškų patvirtinimo taikant rašytinę informaciją yra laikomas tinkamu ir įvykusiu, jeigu jame dalyvavo ne mažiau kaip 2/3 VP atrankos komiteto narių, taip pat yra gautas VP atrankos komiteto nario-stebėtojo – Agentūros patvirtinimas, kad Agentūra neturi pastabų dėl VP tvirtinimo taikant rašytinę procedūrą. Dalyvavusiaisiais balsuojant laikomi tie VP atrankos komiteto nariai, kurie faktiškai balsavo ir pateikė VPS vykdytojai užpildytą VP atrankos komiteto narių balsavimo dėl VP paraiškų anketą. VP atrankos komiteto narių balsavimo dėl VP paraiškų anketas, VP atrankos komiteto nario ir nario-stebėtojo nešališkumo ir konfidencialumo deklaracijas, VPS vykdytojos vadovo paskirtas asmuo, atsakingas už VP tvirtinimo taikant rašytinę procedūrą darbo organizavimą, įsega į VP atrankos darbo organizavimo rašytiniu būdu bylą.	1. Pavyzdinės sprendimo dėl vietos veiklos grupės vietos projektų atrankos komiteto sprendimo, taikant rašytinę procedūrą, dėl vietos projektų atrankos rezultatų patvirtinimo formos priedas „Pavyzdinė vietos veiklos grupės vietos projektų atrankos komiteto posėdžio rašytinės procedūros tvarka protokolo forma“.
15. Įforminamas VPS vykdytojos sprendimas dėl VP atrankos taikant rašytinę procedūrą	VPS vykdytojos darbuotojo, atsakingo už VPS įgyvendinimą (VPS vadovo), sprendimu įforminamas VPS vykdytojos sprendimas dėl VP atrankos, priimtas taikant rašytinę procedūrą (naudojama Pavyzdinė sprendimo dėl vietos veiklos grupės vietos projektų atrankos komiteto sprendimo, taikant rašytinę procedūrą, dėl vietos projektų atrankos rezultatų patvirtinimo forma).	1. Pavyzdinė sprendimo dėl vietos veiklos grupės vietos projektų atrankos komiteto sprendimo, taikant rašytinę procedūrą, dėl vietos projektų atrankos rezultatų patvirtinimo forma.
16. Paviešinamas rašytinės procedūros VP atrankos komiteto sprendimas	Sprendimas dėl VP atrankos turi būti paviešintas – paskelbtas VPS vykdytojos interneto tinklalapyje per 5 darbo dienas nuo jo priėmimo ir užregistravimo dienos. (Prieš paviešinant sprendimą, jis gali būti suderinamas su Agentūra).	1. Pavyzdinė sprendimo dėl vietos veiklos grupės vietos projektų atrankos komiteto sprendimo, taikant rašytinę procedūrą, dėl vietos projektų atrankos rezultatų patvirtinimo forma.
17. VP atrankos rašytinės procedūros būdu komiteto sprendimas pateikiamas Agentūrai	VPS vykdytojos vadovo paskirtas asmuo per 5 darbo dienas nuo VPS vykdytojos sprendimo priėmimo ir užregistravimo dienos turi būti kartu su lydraščiu pateiktas Agentūrai. Turi būti siunčiamas nuskenuotas dokumentas (sprendimas įskaitant rašytinės procedūros protokolą) su parašu. Pridedamos taip pat ir iš VP atrankos komiteto narių gautos pasirašytos balsavimo dėl VP paraiškų anketos bei iš VP atrankos komiteto narių gautos pasirašytos nešališkumo ir konfidencialumo deklaracijos.	1. Pavyzdinė sprendimo dėl vietos veiklos grupės vietos projektų atrankos komiteto sprendimo, taikant rašytinę procedūrą, dėl vietos projektų atrankos rezultatų patvirtinimo forma.
18. Informuojami VP pareiškėjai apie priimtus VP atrankos komiteto sprendimus	VPS vykdytojos vadovo paskirtas asmuo per 5 darbo dienas nuo VP atrankos komiteto sprendimo priėmimo dienos informuoja raštu VP pareiškėjus apie VP atrankos komiteto sprendimą, priimtą taikant rašytinę procedūrą, ir sprendimo priežastis (išskyrus atvejus, kai VP paraiška grąžinama pakartotiniam vertinimui).

iX SKYRIUS

VIETOS PROJEKTŲ paraiškų PERDAVIMAS agentūrAI DĖL TINKAMUMO SKIRTI PARAMĄ vertinimO atlikIMO

16.	Šiame Procedūros aprašo skyriuje pateikiamas vietos projektų paraiškų pateikimo Agentūrai tinkamumo skirti paramą vertinimui atlikti proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Paskiriamas VPS vykdytojos atsakingas darbuotojas dėl paraiškų bylų perdavimo Agentūrai	Po VPS vykdytojos projektų atrankos komiteto pabaigos VPS vykdytojos vadovas paskiria asmenį, atsakingą už VP paraiškų, dėl kurių VPS vykdytojos projektų atrankos komitetas priėmė sprendimą perduoti į Agentūros atliekamą tinkamumo skirti paramą vertinimo etapą, bylų perdavimą Agentūrai.
2. Paraiškų bylų perdavimas Agentūrai tinkamumo skirti paramą atlikti	VP paraiškų bylų kopijas, įskaitant VP paraiškų atrankos vertinimo rezultatų suvestinę (sudarytą pagal Procedūros aprašo 14 priede pateiktą pavyzdinę formą), bei visų susijusių dokumentų kopijas, reikalingas Agentūros vertinimui atlikti, VPS vykdytojos paskirtas atsakingas asmuo perduoda Agentūrai per 5 (penkias) darbo dienas po VPS vykdytojos projektų atrankos komiteto. Prieš pateikiant bylų kopijas Agentūrai, VPS vykdytoja turi patikrinti, ar iš pareiškėjo gauti visi VP administravimo taisyklėse ir patvirtintame (-uose) FSA nurodyti dokumentai, reikalingi tinkamumo vertinimui atlikti, ir užtikrinti, kad paraiškų bylos būtų perduotos su visais reikiamais dokumentais. Bylų kopijos perduodamos registruotu paštu, el. pašto adresu dokumentai@nma.lt arba per Agentūros TERPAS, pasirašant VP paraiškos dokumentų priėmimo–perdavimo aktą. VP bylos perdavimo faktas pažymimas VP paraiškos administravimo kontroliniame žymų lape (Procedūros aprašo 7 priedas).	1. VP bylų kopijos; 2. Pavyzdinė vietos projekto paraiškos administravimo kontrolinio žymų lapo forma (Procedūros aprašo 7 priedas).

X SKYRIUS

VIETOS PROJEKTO VYKDYMO SUTARTIES PASIRAŠYMAS

17.	Šiame Procedūros aprašo skyriuje pateikiamas vietos projekto vykdymo sutarties pasirašymo proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Gaunamas ir peržiūrimas VP vykdymo sutarties projektas	Agentūrai priėmus galutinį sprendimą skirti paramą VP įgyvendinti ir gavus VP vykdymo sutarties projektą, VPS vykdytojos vadovo paskirtas VPS vykdytojos darbuotojas –administratorius ir VPS vykdytojos vadovas / įgaliotas asmuo peržiūri vykdymo sutarties projektą ir informuoja Agentūrą dėl vykdymo sutarties projekto suderinimo. Administratoriaus paskyrimo faktas nurodomas VP paraiškos administravimo kontroliniame žymų lape (Procedūros aprašo 7 priedas).	1. VP vykdymo sutarties projektas.
2. Pasirašoma VP vykdymo sutartis	Gavęs iš Agentūros su pasirašančiomis šalimis suderintą VP vykdymo sutartį, kuri sudaroma trimis egzemplioriais, VPS vykdytojos vadovas ar jo įgaliotas asmuo ir pareiškėjas ją pasirašo per VP administravimo taisyklėse nurodytą terminą. VPS vykdytojai ir pareiškėjui pasirašius VP vykdymo sutartį, vienas vykdymo sutarties egzempliorius (vizinis) išsiunčiamas Agentūrai, kiti lieka pasirašiusioms šalims – kiekvienai šaliai po egzempliorių. Į vykdymo sutartį įsirašoma su visomis šalimis suderinta sutarties data. Vykdymo sutarties pasirašymo faktas nurodomas VP paraiškos administravimo kontroliniame žymų lape (Procedūros aprašo 7 priedas).	1. VP vykdymo sutartis.
3. Tais atvejais, kai pareiškėjas nepasirašo VP vykdymo sutarties, Agentūra informuoja apie paramos neskyrimą	Tais atvejais, kai pareiškėjas nepasirašo VP vykdymo sutarties, Agentūra informuoja apie paramos neskyrimą.

XI SKYRIUS

VIETOS PROJEKTO VYKDYMO SUTARTIES KEITIMAS

18.	Šiame Procedūros aprašo skyriuje pateikiamas vietos projekto vykdymo sutarties keitimo proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Gaunamas ir peržiūrimas VP vykdymo sutarties keitimo projektas	Gavus el. paštu iš Agentūros VP vykdymo sutarties keitimo projektą, VPS vykdytojos vadovas / įgaliotas asmuo ir administratorius peržiūri keitimą ir informuoja Agentūrą dėl suderinimo.	1. VP vykdymo sutarties keitimo projektas.
2. Pasirašomas susitarimas dėl VP vykdymo sutarties keitimo	Gavęs iš Agentūros su pasirašančiomis šalimis suderintą susitarimą dėl VP vykdymo sutarties keitimo, kuris sudaroma trimis egzemplioriais, VPS vykdytojos vadovas ar jo įgaliotas asmuo ir VP vykdytojas jį pasirašo per VP administravimo taisyklėse nurodytą terminą. VPS vykdytojai ir VP vykdytojui pasirašius susitarimą dėl VP vykdymo sutarties keitimo, vienas susitarimo egzempliorius (vizinis) išsiunčiamas Agentūrai, kiti lieka pasirašiusioms šalims – kiekvienai šaliai po egzempliorių. Į susitarimą įsirašoma su visomis šalimis suderinta sutarties keitimo data.	1. Susitarimas dėl VP vykdymo sutarties keitimo.

XII SKYRIUS

IŠANKSTINIS PLANUOJAMŲ PIRKIMŲ DOKUMENTŲ VERTINIMAS

19.	Šiame Procedūros aprašo skyriuje pateikiamas išankstinis vietos projektų planuojamų pirkimų dokumentų vertinimo proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Gaunami VP vykdytojos planuojamų pirkimų dokumentai išankstiniam vertinimui atlikti	Procesas inicijuojamas kai VP vykdytojas VP administravimo taisyklių VIII skyriaus „Vietos projektų įgyvendinimas“ antrajame skirsnyje „Vietos projektų vykdytojų atliekamų pirkimų procedūros“ nustatyta tvarka pateikia VPS vykdytojai planuojamų pirkimų dokumentus išankstiniam vertinimui atlikti.
2. Atliekamas išankstinis planuojamų pirkimų dokumentų vertinimas	VPS vykdytojos vadovo paskirtas atsakingas darbuotojas atlieka išankstinį planuojamų pirkimų dokumentų vertinimą. Vertinimas dokumentuojamas pildant Procedūros aprašo 16 priedo klausimyną. Baigęs vertinimą, vadovaudamasis VP administravimo taisyklių VIII skyriaus „Vietos projektų įgyvendinimas“ antrajame skirsnyje „Vietos projektų vykdytojų atliekamų pirkimų procedūros“ nustatyta tvarka, priima išvadą dėl planuojamų pirkimų tinkamumo.	1. Pavyzdinės išankstinio planuojamų pirkimų dokumentų vertinimo ataskaitos (Procedūros aprašo 16 priedas).
3. Pateikiama vertinimo išvada	Priėmus išvadą, raštu informuojamas VP vykdytojas dėl planuojamų pirkimų tinkamumo. Išankstinio vertinimo išvada pateikiama Agentūrai kartu su mokėjimo prašymo dokumentais.

XIII SKYRIUS

PIRMINIS MOKĖJIMO PRAŠYMŲ VERTINIMAS

20.	Šiame Procedūros aprašo skyriuje pateikiamas pirminis vietos projektų mokėjimo prašymų vertinimo proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Gaunamas VP vykdytojo mokėjimo prašymas	Procesas inicijuojamas, kai VP vykdytojas pateikia VPS vykdytojai mokėjimo prašymą.	1. Mokėjimo prašymas.
2. Atliekamas mokėjimo prašymo pirminis vertinimas	VPS vykdytojos paskirtas atsakingas asmuo užregistruoja gautą mokėjimo prašymą Mokėjimo prašymų registre (Procedūros aprašo 17 priedas) ir atlieka jo pirminį vertinimą. Vertinimas dokumentuojamas pildant Mokėjimo prašymo pirminio vertinimo klausimyną (Procedūros aprašo 18 priedas). Jeigu atliekant pirminį mokėjimo prašymo vertinimą nustatoma trūkumų, toliau atliekamas šio proceso 3 žingsnis. Jeigu trūkumų nenustatoma, toliau atliekamas šio proceso 4 žingsnis.	1. Pavyzdinė mokėjimo prašymų registro forma (Procedūros aprašo 17 priedas); 2. Pavyzdinė mokėjimo prašymo pirminio vertinimo klausimyno forma (Procedūros aprašo 18 priedas).
3. Siunčiamas paklausimas VP vykdytojui dėl nustatytų neatitikimų ištaisymo	Nustatęs trūkumus, VPS vykdytojos darbuotojas, atliekantis pirminį mokėjimo prašymo vertinimą, raštu (Procedūros aprašo 19 priedas) informuoja VP vykdytoją apie nustatytus neatitikimus ir paprašo juos per 5 (penkias) darbo dienas ištaisyti.	1. Pavyzdinė paklausimo dėl vietos projekto vykdytojo pateikto mokėjimo prašymo forma (Procedūros aprašo 19 priedas).
4. Mokėjimo prašymas per ŽŪMIS pateikiamas Agentūrai	Jeigu atliekant pirminį mokėjimo prašymo vertinimą trūkumų nenustatoma, VPS vykdytojos darbuotojas per 5 (penkias) darbo dienas Agentūrai pateikia VP vykdytojo mokėjimo prašymą, t. y. per ŽŪMIS suveda VP vykdytojo mokėjimo prašyme deklaruotas išlaidas ir kitą ŽŪMIS reikalaujamą informaciją, prideda nuskenuotus jo priedus.

XIV SKYRIUS

VIETOS PROJEKTŲ įgyvendinimo priežiūra

21.	Šiame Procedūros aprašo skyriuje pateikiamas vietos projekto veiklos ataskaitos peržiūros ir pateikimo Agentūrai proceso aprašymas.

Proceso žingsnis (Eil. Nr. ir pavadinimas)	Proceso žingsnio aprašymas	Naudojami / sudaromi dokumentai
1. Gaunama VP įgyvendinimo ataskaita / užbaigto VP metinė ataskaita	Baigus įgyvendinti VP kartu su paskutiniu mokėjimo prašymu gaunama VP vykdytojo pagal pavyzdinę Vietos projekto įgyvendinimo ataskaitos formą parengta VP įgyvendinimo ataskaita. VP vykdytojai, kuriems taikomas kontrolės laikotarpis, KPP administravimo taisyklėse nurodytais terminais teikia VPS vykdytojai (kol VPS įgyvendinimas nėra pasibaigęs) metines užbaigto VP ataskaitas.
2. Peržiūrima VP įgyvendinimo ataskaita / užbaigto VP metinė ataskaita	VPS vykdytojos atsakingas darbuotojas per VP administravimo taisyklėse nurodytą terminą peržiūri pateiktą VP ataskaitą.
3. Peržiūrėta VP įgyvendinimo ataskaita / užbaigto VP metinė ataskaita pateikiama Agentūrai	Peržiūrėta VP ataskaita pateikiama per ŽŪMIS Agentūrai.